text:
వీడియో గేమ్ దృశ్యాలని చూపిస్తూ ఇజ్రాయిల్ ఐరన్ డోమ్ టెక్నాలజీని ఉపయోగించి పాలస్తీనా రాకెట్లని ధ్వంసం చేస్తున్న దృశ్యాలంటున్నారు - FACTLY
Sai Krishna Muthyanolla
May 18, 2021
ఇజ్రాయిల్ ఆర్మీ ఐరన్ డోమ్ టెక్నాలజీని ఉపయోగించి పాలస్తీనా రాకెట్లని గాల్లోనే ధ్వంసం చేస్తున్న దృశ్యాలు, అంటూ సోషల్ మీడియాలో కొన్ని వీడియోలు షేర్ అవుతున్నాయి. ఆ వీడియోలని ఇక్కడ, ఇక్కడ మరియు ఇక్కడ చూడవచ్చు. పాలస్తీనా- ఇజ్రాయిల్ దేశాల మధ్య తీవ్ర ఘర్షణలు చోటుచేసుకుంటున్న ప్రస్తుత నేపథ్యంలో, ఈ పోస్టులు సోషల్ మీడియాలో వైరల్ అవుతున్నాయి. ఆ పోస్టులలో ఎంతవరకు నిజముందో చూద్దాం.
క్లెయిమ్: ఇజ్రాయిల్ ఆర్మీ ఐరన్ డోమ్ టెక్నాలజీ ని ఉపయోగించి పాలస్తీనా రాకెట్లని గాల్లోనే ధ్వంసం చేస్తున్నవీడియోలు.
ఫాక్ట్ (నిజం): ఈ పోస్టులలో షేర్ చేసిన వీడియోలు Arma 3 వీడియో గేమ్ సాఫ్ట్వేర్ ని ఉపయోగించి రూపొందించిన సిములేషన్ వీడియోలని తెలిసింది. ఈ వీడియోలకి ఇజ్రాయిల్ ఆర్మీ ఉపయోగిస్తున్న ఐరన్ డోమ్ టెక్నాలజీకి ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
వీడియో-1 (ఆర్కైవ్డ్):
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘Compared Comparison’ అనే యూట్యూబ్ ఛానల్ 09 జనవరి 2021 నాడు పోస్ట్ చేసినట్టు తెలిసింది. ఈ వీడియోని ‘ARMA 3 – A-10 Warthog/Thunderbolt II in Action vs C-RAM – Phalanx CIWS – C RAM – Tracer – Simulation’ అనే టైటిల్ తో యూట్యూబ్ లో అప్లోడ్ చేసారు. Arma 3 అనే వీడియో గేమింగ్ సాఫ్ట్వేర్ ద్వారా ఈ సిములేషన్ వీడియోని రూపొందించినట్టు వివరణలో తెలిపారు. ‘Compared Comparison’ యూట్యూబ్ ఛానెల్, ‘ARMA 3’ వీడియో గేమ్ అప్లికేషన్ ని ఉపయోగించి ఆధునిక రియాలిటీ వార్ చిత్రాలని రూపొందిస్తుందని తమ ప్రొఫైల్ లో తెలిపారు.
ARMA 3 అనేది వర్చ్యువల్ రియాలిటీని ఉపయోగించి రూపొందించిన ఒక మిలిటరీ వీడియో గేమ్. ఈ వివరాల ఆధారంగా పోస్టులో షేర్ చేసిన వీడియో ARMA 3 వీడియో గేమ్ సాఫ్ట్వేర్ తో రూపొందించిన సిములేషన్ వీడియో అని ఖచ్చితంగా చెప్పవచ్చు.
వీడియో-2 (ఆర్కైవ్డ్):
పోస్టులో షేర్ చేసిన వీడియోలని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ఒక యూసర్ 14 మే 2021 నాడు తన యూట్యూబ్ ఛానెల్లో పోస్ట్ చేసినట్టు తెలిసింది. Arma 3 వీడియో గేమింగ్ సాఫ్ట్వేర్ ఉపయోగించి ఈ సిములేషన్ వీడియోని రూపొందించినట్టు వీడియో వివరణలో తెలిపారు. ఇదే వీడియోని ‘Compared Comparison’ యూట్యూబ్ ఛానెల్ 01 జనవరి 2021 నాడు పోస్ట్ చేసింది. ఈ వీడియోని  “ARMA 3 – A-10 Warthog vs Anti-Air Tank – Missiles and Tracers firing – GAU-8 Avenger – Simulation” అనే టైటిల్ తో యూట్యూబ్ లో అప్లోడ్ చేసారు. ఈ వివరాల ఆధారంగా పోస్టులో షేర్ చేసింది ARMA 3 వీడియో గేమ్ కి సంబంధించిన సిములేషన్ వీడియో అని ఖచ్చితంగా చెప్పవచ్చు.
వీడియో-3:
ఈ వీడియోని కూడా ‘Compared Comparison’ యూట్యూబ్ ఛానెల్ 27 మర్చి 2021 నాడు తమ యూట్యూబ్ ఛానెల్లో పబ్లిష్ చేసారు. ఈ వీడియోని “ArmA 3 – Triple A-10 Warthog strikes C-RAM System – Phalanx CIWS – C RAM – Tracer – Simulation” అనే టైటిల్ తో యూట్యూబ్ లో అప్లోడ్ చేసారు. దీనిబట్టి, ఈ వీడియో కూడా ARMA 3 వీడియో గేమ్ ద్వార రూపొందించిన సిములేషన్ వీడియో అని ఖచ్చితంగా చెప్పవచ్చు.
ఇజ్రాయిల్-పాలస్తీనా దేశాల మధ్య తాజాగా చోటుచేసుకున్న ఘర్షణలలో, హమాస్ ఉగ్రవాద సంస్థ ఇజ్రాయిల్ దేశం పై 2500 పైగా రాకెట్లను ప్రయోగించినట్టు ఇజ్రాయిల్ ఆర్మీ ఆరోపించింది. హమాస్ ఉగ్రవాద సంస్థ ప్రయోగించిన ఈ రాకెట్లని ఇజ్రాయిల్ ఐరన్ డోమ్ టెక్నాలజీ 90 శాతం గాల్లోనే ధ్వంసం చేసినట్టు పలు న్యూస్ ఆర్టికల్స్ రిపోర్ట్ చేసాయి. జనావాసాలే లక్ష్యంగా ప్రయోగించే రాకెట్లను వాటి లక్ష్యం చేరేలోగా గాలిలోనే నాశనం చేయడం కోసం ఇజ్రాయిల్ ఈ ఐరన్ డోమ్ క్షిపణి నిరోధక టెక్నాలజీ ని ఉపయోగిస్తుంది.
చివరగా, వీడియో గేమ్ దృశ్యాలని షేర్ చేస్తూ ఇజ్రాయిల్ ఐరన్ డోమ్ టెక్నాలజీ ని ఉపయోగించి పాలస్తీనా రాకెట్లని గాల్లోనే ధ్వంసం చేస్తున్న దృశ్యాలంటున్నారు.


text:
వీడియో గేమ్ దృశ్యాలని షేర్ చేస్తూ ఇజ్రాయిల్ క్షిపణి నిరోధక టెక్నాలజీ పాలస్తీనా రాకెట్లని గాల్లోనే ధ్వంసం చేస్తున్న దృశ్యాలంటున్నారు - FACTLY
Sai Krishna Muthyanolla
May 21, 2021
ఇజ్రాయిల్ క్షిపణి నిరోధక టెక్నాలజీ పాలస్తీనా రాకెట్లని గాల్లోనే ధ్వంసం చేస్తున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. పాలస్తీనా-ఇజ్రాయిల్ దేశాల మధ్య తీవ్ర ఘర్షణలు చోటుచేసుకుంటున్న ప్రస్తుత నేపథ్యంలో, ఈ పోస్ట్ సోషల్ మీడియాలో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: ఇజ్రాయిల్ క్షిపణి నిరోధక టెక్నాలజీ, పాలస్తీనా రాకెట్లని గాల్లోనే ధ్వంసం చేస్తున్న వీడియో.
ఫాక్ట్ (నిజం): ఈ పోస్టులో షేర్ చేసింది Arma 3 వీడియో గేమ్ సాఫ్ట్వేర్ ని ఉపయోగించి రూపొందించిన సిములేషన్ వీడియో అని తెలిసింది. ఈ వీడియోకి ఇజ్రాయిల్ ఐరన్ డోమ్ క్షిపణి నిరోధక టెక్నాలజీకి ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘Compared Comparison’ అనే యూట్యూబ్ ఛానెల్ 22 జూలై 2020 నాడు పోస్ట్ చేసినట్టు తెలిసింది. ఈ వీడియోని  “ArmA 3 – Counter-Rocket Artillery Mortar System in Action – Shooting Down Jets – Phalanx CIWS – Sim” అనే టైటిల్ తో యూట్యూబ్ లో అప్లోడ్ చేసారు. ARMA 3 అనే వీడియో గేమింగ్ సాఫ్ట్వేర్ ద్వారా ఈ సిములేషన్ వీడియోని రూపొందించినట్టు ఈ వీడియో వివరణలో తెలిపారు. ‘Compared Comparison’ యూట్యూబ్ ఛానెల్, ‘ARMA 3’ వీడియో గేమ్ అప్లికేషన్ ని ఉపయోగించి ఆధునిక రియాలిటీ వార్ చిత్రాలని రూపొందిస్తుందని తమ ప్రొఫైల్ లో తెలిపారు.
ARMA 3 అనేది వర్చ్యువల్ రియాలిటీని ఉపయోగించి రూపొందించిన ఒక మిలిటరీ వీడియో గేమ్. ARMA 3 వీడియో గేమ్ సాఫ్ట్వేర్ ద్వార రూపొందించిన మరికొన్ని వీడియోలని కూడా ఇజ్రాయిల్ ఐరన్ డోమ్ క్షిపణి నిరోధక టెక్నాలజీకి ముడిపెడుతూ ఇటీవల సోషల్ మీడియాలో షేర్ చేసారు. ఆ వీడియోలకి సంబంధించి FACTLY పబ్లిష్ చేసిన ఫాక్ట్-చెక్ ఆర్టికల్ ని ఇక్కడ చూడవచ్చు. ఈ వివరాల ఆధారంగా పోస్టులో షేర్ చేసిన వీడియోకి ఇజ్రాయిల్-పాలస్తీనా మధ్య జరుగుతున్న తాజా ఘర్షణలకి ఎటువంటి సంబంధం లేదని కచ్చితంగా చెప్పవచ్చు.
చివరగా, వీడియో గేమ్ దృశ్యాలని చూపిస్తూ ఇజ్రాయిల్ క్షిపణి నిరోధక టెక్నాలజీ పాలస్తీనా రాకెట్లని గాల్లోనే ధ్వంసం చేస్తున్న దృశ్యాలంటున్నారు.

source: news-factly

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
వీడియో గేమ్ దృశ్యాలని చూపిస్తూ ఉక్రెయిన్ క్షిపణులతో రష్యన్ మిలిటరీ ట్యాంకులను ధ్వంసం చేస్తున్న దృశ్యాలంటూ షేర్ చేస్తున్నారు - FACTLY
Sai Krishna Muthyanolla
October 20, 2022
ఉక్రెయిన్ సైనికులు అమెరికన్ FGM-148 జావెలిన్ క్షిపణులతో రష్యన్ మిలిటరీ ట్యాంకులను ధ్వంసం చేస్తున్న దృశ్యాలంటూ సోషల్ మీడియాలో ఒక వీడియో షేర్ అవుతోంది. రష్యా-ఉక్రెయిన్ మధ్య భీకర యుద్ద దృశ్యాలంటూ ఈ వీడియోని షేర్ చేస్తున్నారు. ఆ పోస్టులో ఎంతరకు నిజముందో చూద్దాం.
క్లెయిమ్:  ఉక్రెయిన్ సైనికులు అమెరికన్ FGM-148 జావెలిన్ క్షిపణులతో రష్యన్ మిలిటరీ ట్యాంకులను ధ్వంసం చేస్తున్న దృశ్యాలు.
ఫాక్ట్ (నిజం): ఈ పోస్టులో షేర్ చేసినది Arma 3 అనే వీడియో గేమ్ సాఫ్ట్‌వేర్ ద్వారా రూపొందించిన ఒక సిములేషన్ వీడియో. ఈ వీడియోలో కనిపిస్తున్నవి నిజమైన యుద్ద దృశ్యాలు కావు. ఈ వీడియోకి రష్యా-ఉక్రెయిన్ మధ్య ప్రస్తుతం జరుగుతున్న యుద్దానికి ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని ఇటీవల ఒక యూసర్ ట్వీట్ చేస్తూ, ఈ వీడియో Arma 3 గేమింగ్ సాఫ్ట్‌వేర్‌ని ఉపయోగించి రూపొందించారని, ఈ వీడియో రష్యా-ఉక్రెయిన్ మధ్య జరుగుతున్న యుద్దానికి సంబంధించింది కాదని తెలిపారు.
2 frens (on diff grps) sent it to me last night, to know if it’s real or not. CGI was very visible and I knew it’s a game. Others have confirmed this is Arma 3. Play and enjoy but dont circulate it as real. 😃👍
ఈ వివరాల ఆధారంగా పోస్టులో షేర్ చేసిన వీడియో కోసం వెతికితే, ఇవే దృశ్యాలు కలిగిన వీడియోని ‘MILMAN’ అనే యూట్యూబ్ ఛానెల్ 20 జులై 2022 నాడు పబ్లిష్ చేసినట్టు తెలిసింది. ఈ వీడియోని, “Ukraine NLAW Anti-Tank Missile Destroyed 2 Russian Tanks – Arma 3 Game (Military Simultaion)”, అనే టైటిల్‌తో ఈ యూట్యూబ్ ఛానెల్ పబ్లిష్ చేసింది. ఈ వీడియోలో కనిపిస్తున్నవి నిజమైన దృశ్యాలు కావని, ఇది కేవలం Arma 3 అనే వీడియో గేమ్ సాఫ్ట్‌వేర్ ద్వారా రూపొంధించిన ఒక సిములేషన్ వీడియో అని వివరణలో స్పష్టంగా పేర్కొన్నారు. Arma 3 అనేది వర్చ్యువల్ రియాలిటీని ఉపయోగించి రూపొందించిన ఒక మిలిటరీ వీడియో గేమ్. ‘MILMAN’ యూట్యూబ్ ఛానెల్లో పబ్లిష్ చేసిన మరికొన్ని Arma 3 గేమింగ్ వీడియోలని ఇక్కడ, ఇక్కడ చూడవచ్చు.
ఇదివరకు, రష్యా-ఉక్రెయిన్ యుద్ధం నేపథ్యంతో ఇటువంటి Arma 3 సిములేషన్ వీడియోలని షేర్ చేసినప్పుడు, ఫాక్ట్‌లీ వాటికి సంబంధించి ఫాక్ట్-చెక్ ఆర్టికల్స్ పబ్లిష్ చేసింది. అవి ఇక్కడ, ఇక్కడ చూడవచ్చు.
చివరగా, వీడియో గేమ్ దృశ్యాలని చూపిస్తూ ఉక్రెయిన్ క్షిపణులతో రష్యన్ మిలిటరీ ట్యాంకులను ద్వంసం చేస్తున్న దృశ్యాలంటూ షేర్ చేస్తున్నారు.

created: October 20, 2022


text:
వీడియో గేమ్ దృశ్యాలని బ్రిటీషర్లు టిప్పు సుల్తాన్ వీరత్వం పై తీసిన షార్ట్ ఫిలింలోని దృశ్యాలంటూ షేర్ చేస్తున్నారు - FACTLY
Sai Krishna Muthyanolla
June 28, 2021
టిప్పు సుల్తాన్ వీరత్వం గురించి బ్రిటీషర్లు తీసిన షార్ట్ ఫిలింలోని దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: బ్రిటీషర్లు టిప్పు సుల్తాన్ వీరత్వం గురించి తెలుపుతూ తీసిన షార్ట్ ఫిలింలోని దృశ్యాలు.
ఫాక్ట్ (నిజం): పోస్టులో షేర్ చేసిన వీడియోలో కనిపిస్తున్నవి, Assassin’s Creed-III అనే వీడియో గేమ్ యొక్క ట్రైలర్ లోని దృశ్యాలు. 1775లో అమెరికన్ కాలనీల స్వాతంత్ర్యం కోసం కాన్నోర్ అనే ఒక వీరుడు బ్రిటిష్ సైన్యం తో పోరాటం చేయడం ఈ వీడియో గేమ్ యొక్క నేపథ్యం. ఈ వీడియో టిప్పు సుల్తాన్ కి సంబంధించింది కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘Ubisoft North America’ యూట్యూబ్ ఛానల్ 05 జూన్ 2012 నాడు పబ్లిష్ చేసినట్టు తెలిసింది. ఈ వీడియోని, ‘Assassin’s Creed III: E3 Cinematic Trailer’ అనే టైటిల్ తో యూట్యూబ్ లో అప్లోడ్ చేసారు. పోస్టులో షేర్ చేసిన వీడియోలో కనిపిస్తున్నవి ‘Assassin’s Creed III’ వీడియో గేమ్ యొక్క ట్రైలర్ లోని దృశ్యాలని ఈ వీడియో వివరణలో తెలిపారు.
ఆ వీడియో గేమ్ కి సంబంధించిన మరింత సమాచారం కోసం కీ పదాల ఉపయోగించి వెతకగా, ఆ వీడియో గేమ్ కి సంబంధించిన పూర్తి వివరాలు ‘Ubisoft’ వెబ్సైటులో లభించాయి. 1775లో అమెరికన్ కాలనీల స్వాతంత్ర్యం కోసం కాన్నోర్ అనే వీరుడు బ్రిటిష్ సైన్యం తో పోరాటం చేయడమే ఈ వీడియో గేమ్ యొక్క నేపథ్యం. ఈ వివరాల ఆధారంగా పోస్టులో షేర్ చేసిన వీడియోలోని దృశ్యాలు ‘Assassin’s Creed III’ వీడియో గేమ్ కి సంబంధించినవని ఖచ్చితంగా చెప్పవచ్చు.
చివరగా, వీడియో గేమ్ దృశ్యాలని బ్రిటీషర్లు టిప్పు సుల్తాన్ వీరత్వం పై తీసిన షార్ట్ ఫిలింలోని దృశ్యాలుగా షేర్ చేస్తున్నారు.


text:
2011 జపాన్ సునామీకి సంబంధించిన వీడియోని చైనా వరదల దృశ్యాలుగా షేర్ చేస్తున్నారు - FACTLY
Sai Krishna Muthyanolla
July 23, 2021
చైనాలో వరదలు భీభత్సం సృష్టిస్తున్న దృశ్యాలంటూ సోషల్ మీడియాలో ఒక వీడియో షేర్ అవుతుంది. చైనా ప్రపంచం మీదకి కరోనా వైరుస్‌ని వదులుతే, ప్రకృతి 1000 సంవత్సరాలకు ఒక్క సారి వచ్చే వరదలని చైనా మీదకు వదిలిందని ఈ పోస్టులో తెలిపారు. చైనా దేశంలో ఇటీవల వచ్చిన వరదలు అక్కడ భీభత్సం సృష్టిస్తున్న నేపథ్యంలో, ఈ వీడియో సోషల్ మీడియాలో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: చైనా దేశంలో వరదలు భీభత్సం సృష్టిస్తున్న దృశ్యాలు.
ఫాక్ట్ (నిజం): పోస్టులో షేర్ చేసిన వీడియో, 2011లో జపాన్ దేశంలో విరుచుకుపడిన సునామీ దృశ్యాలని చూపిస్తుంది. 2011లో జపాన్ దేశంలో తీవ్ర భూకంపంతో ఎగసిపడ్డ సునామీలో విమానాలు, వాహనాలు కొట్టుకుపుతున్న దృశ్యాలివి. ఈ వీడియోని నార్త్ జపాన్‌లోని సెండై విమానాశ్రయం సమీపంలో తీసారు. ఈ వీడియో చైనాకి సంబంధించింది కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘The Wall Street Journal’ న్యూస్ సంస్థ 29 ఏప్రిల్ 2011 నాడు తమ వెబ్సైటులో పబ్లిష్ చేసినట్టు తెలిసింది. 2011లో జపాన్ దేశంలో విరుచుకుపడిన సునామీకి సంబంధించిన దృశ్యాలని ఈ వీడియో వివరణలో తెలిపారు. నార్త్ జపాన్ ప్రాంతంలోని సెండై విమానాశ్రయం సమీపంలో విమానాలు సునామీలో కొట్టుకుపోతున్న దృశ్యాలని ఈ వెబ్సైటులో తెలిపారు.
పోస్టులో షేర్ చేసిన వీడియోలోని అవే దృశ్యాలు కలిగిన ఫోటోలని ‘The Atlantic’ న్యూస్ సంస్థ 08 మే 2011 నాడు పబ్లిష్ చేసిన ఆర్టికల్‌లో షేర్ చేసింది. ఈ దృశ్యాలు 2011 జపాన్ సునామీకి సంబంధించినవని ఈ ఆర్టికల్ లో తెలిపారు.
2011 మార్చ్ నెలలో జపాన్ దేశంలో చోటుచేసుకున్న తీవ్ర భూకంపం వలన జపాన్ తూర్పు తీర  ప్రాంతంలోని హున్షు దీవిపై భారీ సునామీ ఎగసిపడుతూ విధ్వంసం సృష్టించింది. విమానాలు, పడవలు మరియు వాహనాలు ఈ  సునామీలో కొట్టుకుపోతున్న వీడియోలని పలు న్యూస్ సంస్థలు పబ్లిష్ చేసాయి. దశాబ్దం కిందట చోటుచేసుకున్న ఈ సునామీకి సంబంధించి ‘BBC’ న్యూస్ సంస్థ 11 మార్చ్ 2021 నాడు ఆర్టికల్ పబ్లిష్ చేసింది. ఈ వివరాల ఆధారంగా పోస్టులో షేర్ చేసిన వీడియో చైనా వరదలకు సంబంధించింది కాదని ఖచ్చితంగా చెప్పవచ్చు.
చివరగా, 2011 జపాన్ సునామీకి సంబంధించిన వీడియోని చైనా వరదల దృశ్యాలుగా షేర్ చేస్తున్నారు.


text:
2011 జపాన్ సునామీ వీడియోని చైనాలోని డ్యాం పొంగి పొర్లుతుందంటూ షేర్ చేస్తున్నారు - FACTLY
Sai Krishna Muthyanolla
August 10, 2021
ఇటీవల చైనాలో వరదలు సంభవించి ప్రాణ, ఆస్తి నష్టం జరిగిన నేపథ్యంలో చైనాలోని త్రీ  గోర్జెస్ డ్యాం పొంగి పొర్లుతుందంటూ, పడవలు,  ఇతర వాహనాలు కొట్టుకపోతున్న ఒక వీడియోని షేర్ చేసిన పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ వార్తలో  ఎంత నిజముందో చూద్దాం.
క్లెయిమ్: చైనాలోని త్రీ గోర్జెస్ డ్యాం పొంగి పొర్లడంతో పక్కన ఉన్న పడవలు, వాహనాలు ఆ నీటిలో కొట్టుకపోతున్న వీడియో.
ఫాక్ట్ (నిజం): వీడియోలో కనిపిస్తున్నవి 2011లో జపాన్‌లోని మియాకో నగరంలో సంభవించిన సునామీకి సంబంధించిన దృశ్యాలు. ఈ వీడియోకి చైనాలోని త్రీ గోర్జెస్ డ్యాంకి ఎటువంటి సంబంధంలేదు. పైగా ఈ మధ్య కాలంలో చైనాలోని త్రీ గోర్జెస్ డ్యాం పొంగి పొర్లుతున్నట్టు ఎటువంటి వార్తా కథనాలు కూడా లేవు. కావున పోస్టు ద్వారా చెప్పేది తప్పు.
ఈ వీడియో 2011లో జపాన్‌లోని మియాకో నగరంలో సంభవించిన సునామీకి సంబంధించిన వీడియో. పోస్టులోని వీడియో యొక్క స్క్రీన్ షాట్స్‌ని రివర్స్ ఇమేజ్ సెర్చ్ చేయగా ఈ విజువల్స్‌ని పోలిన ఫోటోలను ప్రచురించిన కొన్ని వార్తా కథనాలు మాకు కనిపించాయి. నేషనల్ జియోగ్రాఫిక్ కథనం ప్రకారం 2011లో మియాకోలోని సముద్ర తీరంలో సంభవించిన సునామీకి తీరాన ఉన్న పడవలు, ఇతర వాహనాలు, కొన్ని ఇళ్ళు కొట్టుకు పోయాయి. పోస్టులోని వీడియో ఈ ఘటనకి సంబంధించిందే. CNN న్యూస్ వీడియో కూడా 2011 జపాన్ సునామీ గురించి ప్రసారం చేసిన  కథనంలో ఇవే ఫోటోలను ప్రచురించింది. జపాన్‌లో 2011 లో సంభవించిన సునామీకి సంబంధించిన మరికొన్ని ఫోటోలు ఇక్కడ చూడవచ్చు.
ఒక జపనీస్ న్యూస్ వీడియో కూడా ఈ దృశ్యాలను 2011లో సంభవించిన సునామీ దంటూ ప్రసారం చేసింది. యూట్యూబ్ లో ఇదే వీడియోని ‘Tsunami, Great East Japan Earthquake – Miyako city, Iwate Pref, Japan [11 Mar 2011]’ అనే టైటిల్ తో అప్లోడ్ ఆ వార్తా సంస్థ అప్లోడ్ చేసింది. జపాన్ లో  సునామీ సంభవించి 4 సంవత్సరాలు అయిన నేపథ్యంలో ఒక తమిళ్ న్యూస్ ఛానల్ 2015లో ప్రసారం చేసిన ఒక కథనంలో కూడా ఇదే వీడియోని ప్రసారం చేసింది.
పైగా ఈ మధ్య కాలంలో చైనాలోని త్రీ గోర్జెస్ డ్యాం పొంగి పొర్లుతున్నట్టు ఎటువంటి వార్తా కథనాలు కూడా లేవు. వీటన్నిటిబట్టి,  పోస్టులోని వీడియోకి చైనాకి ఎటువంటి సంబంధంలేదని, ఈ వీడియో 2011లో మియాకో నగరంలో సంభవించిన సునామీకి సంబంధించిందని స్పష్టంగా అర్ధమవుతుంది.
చివరగా, 2011 జపాన్ సునామీ వీడియోని చైనాలోని డ్యాం పొంగి పొర్లుతున్నట్టు షేర్ చేస్తున్నారు.


text:
2011లో మధ్యప్రదేశ్ లో జరిగిన ఘటన వీడియోని, ఇప్పుడు తెలుగు రాష్ట్రాలలో కురుస్తున్న వర్షాలకు ముడిపెడుతూ షేర్ చేస్తున్నారు - FACTLY
Sai Krishna Muthyanolla
July 15, 2022
నైరుతి ఋతుపవనాల రాకతో దేశంలో విస్తారంగా వర్షాలు కురుస్తున్న నేపధ్యంలో సోషల్ మీడియాలో ఒక పోస్టు వైరల్ గా మారింది. “హై అలర్ట్.. తస్మత్  జాగ్రత్త # తెలుగు రాష్ట్రాలలో అతి భారీ వర్షాలు #ఈ వర్షం ఏంట్రా బాబు” అని చెప్తూ నీటిలో ఐదుగురు వ్యక్తులు కొట్టుకుపోతున్న వీడియో ప్రచారం అవుతోంది. తెలుగు రాష్ట్రాలలో కురుస్తున్న భారీ వర్షాల నేపథ్యంలో ఈ వీడియో వైరల్ అవుతోంది. ఈ పోస్టులో ఎంత నిజం ఉందో ఇప్పుడు చూద్దాం.
క్లెయిమ్: తెలుగు రాష్ట్రాలలో భారీ వర్షాల కారణంగా వచ్చిన వరదలో ఐదుగురు గల్లంతు అయిన వీడియో.
ఫాక్ట్ (నిజం): తెలుగు రాష్ట్రాలలో గత కొన్ని రోజులుగా భారీ వర్షాలు కురుస్తున్న సంగతి నిజమే,  వరదలలో కొందరు గల్లంతు అయిన వార్తలు కూడా నిజమే. కానీ, పోస్టులో ఉన్న వీడియో 2011లో మధ్య ప్రదేశ్ లోని “ పాతాళ్ పాని ” జలపాతం వద్ద ఐదుగురు గల్లంతైన ఘటనకి సంబంధించినది. కావున, ఈ పోస్టులో షేర్ చేస్తున్న తప్పుదోవ పట్టించే విధంగా ఉంది.
పోస్టులో ఉన్న వీడియోని రివర్స్ ఇమేజ్ సర్చ్ చేస్తే, 21 జులై 2011న యూట్యూబ్‌లో అప్లోడ్ చేసిన పూర్తి వీడియో లభించింది. ఇందులో 0:41 నుంచి 1:11 వరకు ఉన్న క్లిప్ వైరల్ అవుతున్న పోస్టులో ఉంది.
ఈ దుర్ఘటనకు సంబంధించిన కథనాలు ఇక్కడ, ఇక్కడ మరియు ఇక్కడ చూడవచ్చు. ఈ కథానాల ప్రకారం, 17 జులై 2011 లో మధ్య ప్రదేశ్ లోని “ పాతాళ్ పాని ” అనే జలపాతం వద్ద సందర్శకులు ఉన్న సమయంలో,  ఒక్కసారిగా ఎగువ నుంచి వరద నీరు వచ్చింది. ప్రవాహ వేగానికి ఐదుగురు వ్యక్తులు గల్లంతు అయ్యారు. వారిలో  ముగ్గురు చనిపోయారు. ఇలాంటి ఘటనలు పునరావృతం కాకుండా అధికారులు జలపాతం ఉన్న ప్రదేశం చుట్టూ గోడను ఏర్పాటు చేశారు.
తెలుగు రాష్ట్రాలలో కురిసిన వర్షాల వల్ల వరదల కారణంగా కొంత మంది ప్రజలు గల్లంతు అయిన వార్తలు వచ్చాయి. వాటిని ఇక్కడ మరియు ఇక్కడ చూడవచ్చు.
చివరగా, 2011లో మధ్యప్రదేశ్ లో జరిగిన ఘటన వీడియోని, ఇప్పుడు తెలుగు రాష్ట్రాలలో కురుస్తున్న వర్షాలకు ముడిపెడుతూ షేర్ చేస్తున్నారు.


text:
ముస్లిం వ్యక్తి కావడి యాత్ర లారీ కింద పడి ఆత్మహత్య చేసుకున్న 2017 ఘటన వీడియోని ఇప్పుడు జరిగినట్టు షేర్ చేస్తున్నారు - FACTLY
Sai Krishna Muthyanolla
July 28, 2022
ఈ నెల 26వ తారీఖున ఒక ముస్లిం వ్యక్తి , కావడి యాత్రికులను తీసుకెళ్తున్న ట్రక్కు కింద కావాలని పడి మృతి చెందారు అని ఓ పోస్ట్ సోషల్ మీడియాలో షేర్ అవుతోంది.ఇందులో ఎంత నిజం ఉందో చూద్దాం.
క్లెయిమ్: ముస్లిం వ్యక్తి ఉద్దేశపూర్వకంగా 2022 కావడి యాత్ర ట్రక్కు కింద పడి ఆత్మహత్య చేసుకున్నాడు.
ఫాక్ట్ (నిజం): ఇది జూలై 2017లో జరిగిన సంఘటనకు సంబంధించిన పాత వీడియో, ఈ సంవత్సరం కావడి యాత్రలో జరిగిన సంఘటనగా తప్పుగా షేర్ చేస్తున్నారు. పోస్ట్ లో ఉన్న విషయంలో వాస్తవం ఉన్నా, ఇది 2017లో  జరిగిన సంఘటన, ఈ ఏడాదిది కాదు. కావున, పోస్ట్‌లో చేసిన క్లెయిమ్ తప్పుదోవ పట్టించే విధంగా ఉంది.
సంబంధిత కీ వర్డ్సతో ఇంటర్నెట్‌లో వెతకగా, ఈ సంఘటన 2017లో ఉత్తరప్రదేశ్‌లోని సహరాన్‌పూర్ జిల్లా దియోబంద్‌లో జరిగిందని తెలిసింది. ఈ ఘటనపై అప్పట్లో వివిధ వార్తా సంస్థలు కథనాలు ప్రచురించాయి. ఆ కథనాల ప్రకారం, వాహిద్ అనే వ్యక్తి కావడి యాత్రికులను తీసుకెళ్తున్న ట్రక్కు కింద పడి  అక్కడికక్కడే మరణించాడు. ఆ కథనాలు ఇక్కడ మరియు ఇక్కడ చదవవచ్చు. ఆ సమయంలో ఈ వీడియోను సోషల్ మీడియాలో కూడా పోస్ట్ చేసారు. లైవ్ హిందుస్థాన్ వారి కథనం ప్రకారం వాహిద్ తల్లిదండ్రులు చట్టపరమైన చర్యలు తీసుకోకుండా అతని అంత్యక్రియలు నిర్వహించడం గురించి మాట్లాడారు.
పాత వీడియో తిరిగి సోషల్ మీడియాలో ఇప్పుడు షేర్ అవుతుందని, సహరాన్‌పూర్ పోలీసులు దీని పైన స్పష్టతనిస్తూ ఇస్తూ ఒక ట్వీట్ చేసారు. ఈ సంఘటన 2017లో జరిగిందని, దీనిపై నిబంధనల ప్రకారం విచారణ కూడా అప్పుడు జరిగిందని, నిజానిజాలు తెలియకుండా ఇలాంటి వీడియోలను షేర్ చేయవద్దని సోషల్ మీడియా వినియోగదారులను అభ్యర్థించారు. ఉత్తర్ ప్రదేశ్ పోలీస్ వారు కూడా తమ ట్వీట్ ద్వారా దీనిపై క్లారిటీ ఇచ్చారు.
▶कतिपय सोशल मीडिया के माध्यम से यह असत्य खबर फैलायी जा रही है कि “थाना देवबंद में सुबह कावड़ियों के ट्रक के नीचे एक मुस्लिम ने आत्महत्या कर ली है"।
⏹ सहारनपुर पुलिस इस असत्य एवं भ्रामक खबर का खंडन करती है।
.@UPPViralCheck @News18UP #UPPolice pic.twitter.com/4pyCg4CYQL
చివరిగా, ఒక ముస్లిం వ్యక్తి కావడి యాత్ర ట్రక్కు కింద పడి ఆత్మహత్య చేసుకున్న 2017 ఘటన వీడియోని ఇప్పుడు జరిగినట్టు షేర్ చేస్తున్నారు.


text:
SP మరియు BJP కార్యకర్తల ఘర్షణ వీడియోని BJP కార్యకర్తలను రైతులు కొడుతున్నట్టు షేర్ చేస్తున్నారు - FACTLY
Sai Krishna Muthyanolla
July 7, 2021
కొందరు వ్యక్తులు గొడవపడుతున్న  వీడియోని, ఉత్తరప్రదేశ్ లో BJP నేతలను కొడుతున్న రైతులంటూ షేర్ చేస్తున్న పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా ఆ వార్తలో  ఎంత నిజముందో చూద్దాం.
క్లెయిమ్: ఉత్తరప్రదేశ్ లో BJP నేతలను రైతులు కొడుతున్న వీడియో.
ఫాక్ట్ (నిజం): ఈ వీడియో ఉత్తరప్రదేశ్ లోని గోరఖ్‌పూర్ లో 26 జూన్ 2021న జిల్లా పంచాయత్ ప్రెసిడెంట్ పోస్ట్ నామినేషన్ సందర్భంగా SP మరియు BJP కార్యకర్తల మధ్య జరిగిన గొడవకు సంబంధించింది. చాలా వార్తా సంస్థలు ఈ వీడియోని రిపోర్ట్ చేసాయి. ఈ వీడియోకి రైతులకి ఎటువంటి సంబంధంలేదు. కావున పోస్టు ద్వారా చెప్పేది తప్పు.
ఉత్తరప్రదేశ్ లోని గోరఖ్‌పూర్ లో 26 జూన్ 2021న జిల్లా పంచాయత్ ప్రెసిడెంట్ పోస్ట్ నామినేషన్ సందర్భంగా SP మరియు BJP కార్యకర్తల మధ్య గొడవ జరిగింది. ఈ వీడియో ఆ గొడవకి సంబంధించిందే. పోస్టులోని వీడియో యొక్క స్క్రీన్ షాట్స్ ని రివర్స్ ఇమేజ్ సెర్చ్ చేయగా, ఇదే వీడియోని రిపోర్ట్ చేసిన కొన్ని వార్తా కథనాలు మాకు కనిపించాయి. టైమ్స్ అఫ్ ఇండియా ప్రచురించిన కథనంలో  కూడా ఈ వీడియోని గోరఖ్‌పూర్ డిస్ట్రిక్ట్ మేజిస్ట్రేట్ కార్యాలయం ఎదుట SP మరియు BJP కార్యకర్తల మధ్య గొడవదంటూ పేర్కొంది.
ఈ ఘటనని రిపోర్ట్ చేసిన మరొక న్యూస్ వీడియో ఇక్కడ చూడొచ్చు. ఈ రిపోర్ట్ కూడా ఈ వీడియోలో ఘర్షణ పడుతున్నది ఉత్తరప్రదేశ్ లోని SP మరియు BJP కార్యకర్తలేనని ద్రువీకరిస్తోంది. ఈ ఘటనకి సంబంధించి మరొక వార్తా కథనం ఇక్కడ చూడొచ్చు. దీన్ని బట్టి, ఈ వీడియోకి రైతులకి ఎటువంటి సంబంధంలేదని స్పష్టమవుతుంది.
చివరగా, గోరఖ్‌పూర్ లో SP మరియు BJP కార్యకర్తల మధ్య జరిగిన ఘర్షణకు సంబంధించిన వీడియోని BJP కార్యకర్తలను రైతులు కొడుతున్నట్టు తప్పుగా షేర్ చేస్తున్నారు.


text:
ఇటీవల మహారాష్ట్రలోని అహ్మద్‌నగర్‌లో రెండు వర్గాల మధ్య జరిగిన ఘర్షణకు సంబంధించిన వీడియోను కర్ణాటకకు ఆపాదిస్తూ షేర్ చేస్తున్నారు - FACTLY
Sai Krishna Muthyanolla
November 23, 2023
కర్ణాటకలో కార్తీక మాసం సందర్భంగా గుడి ముందు భజన చేస్తున్న హిందువులను కొడుతున్నారు అంటూ ఒక వీడియో సోషల్ మీడియాలో విస్తృతంగా షేర్ అవుతోంది. కర్ణాటకలో బీజేపీ ఓడిపోయి కాంగ్రెస్ గెలిచినందుకే ఈరోజు హిందువులకు ఈ పరిస్థితి వచ్చింది అంటూ ఈ వీడియోను షేర్ చేస్తున్నారు. ఐతే ఈ కథనం ద్వారా ఆ వీడియోకు సంబంధించిన నిజమేంటో చూద్దాం.
క్లెయిమ్:  కర్ణాటకలో కార్తీక మాసం సందర్భంగా గుడి ముందు భజన చేస్తున్న హిందువులపై ముస్లింలు దాడి  చేసిన వీడియో.
ఫాక్ట్(నిజం):  ఈ వీడియోలోని ఘటన మహారాష్ట్రలోని అహ్మద్‌నగర్‌లో జరిగింది, కర్ణాటకలో కాదు. రాహురి తాలూకాలోని గుహ అనే గ్రామంలో సోమవతి అమావాస్య సందర్భంగా కనీఫ్‌నాథ్ మందిర్ ప్రాంగణంలో ఒక వర్గం వారు లౌడ్ స్పీకర్లు వాడుతూ భజన చేసారు. ఐతే లౌడ్ స్పీకర్ల విషయంలో ఇతర వర్గాల వారు అభ్యంతరం తెలపడంతో ఇరు వర్గాల మధ్య గొడవ జరిగింది. ఇరువర్గాల ఫిర్యాదుల ఆధారంగా అహ్మద్‌నగర్ పోలీసులు రెండు వేర్వేరు ఎఫ్‌ఐఆర్‌లలో సుమారు 124 మందిపై కేసులు నమోదు చేశారు. కావున పోస్టు ద్వారా చెప్పేది తప్పు.
ప్రస్తుతం వైరల్ ఈ వీడియో నిజంగానే హిందూ-ముస్లింల మధ్య జరిగిన ఘర్షణకు సంబంధించిందే అయినప్పటికీ ఈ ఘటన జరిగింది కర్ణాటకలో కాదు. ఇటీవల సోమవతి అమావాస్య రోజున మహారాష్ట్రలోని రాహురి ప్రాంతంలో ఈ ఘటన జరిగింది.  ప్రస్తుతం షేర్ అవుతున్న ఈ వీడియో యొక్క స్రీన్‌షాట్స్‌ను రివర్స్ ఇమేజ్ సెర్చ్ చేయగా ఇవే దృశ్యాలను రిపోర్ట్ చేసిన పలు వార్తా కథనాలు మాకు కనిపించాయి. ఈ కథనాల ప్రకారం ఈ ఘటన మహారాష్ట్రలోని అహ్మద్‌నగర్ జిల్లా రాహురి తాలూకాలో రిపోర్ట్ అయ్యింది.
రాహురి తాలూకాలోని గుహ అనే గ్రామంలో సోమవతి అమావాస్య సందర్భంగా కనీఫ్‌నాథ్ మందిర్ ప్రాంగణంలో ఒక వర్గం వారు లౌడ్ స్పీకర్లు వాడుతూ భజన చేసారు. ఐతే లౌడ్ స్పీకర్ల విషయంలో ఇతర వర్గాల వారు అభ్యంతరం తెలపడంతో ఇరు వర్గాల మధ్య గొడవ జరిగింది. ఇరువర్గాల ఫిర్యాదుల ఆధారంగా అహ్మద్‌నగర్ పోలీసులు రెండు వేర్వేరు ఎఫ్‌ఐఆర్‌లలో సుమారు 124 మందిపై కేసులు నమోదు చేశారు.
ఐతే ఈ కనీఫ్‌నాథ్ ఆలయం ప్రాంగణంలోనే దర్గా ఉండడంతో ముందునుండే ఈ వర్గాల మధ్య ఈ భూమిపై యాజమాన్యానికి సంబంధించి వివాదం నడుస్తుంది. ఈ అంశం ప్రస్తుతం స్థానిక కోర్టులో పెండింగ్‌లో ఉంది. రాకేష్ ఓలా, సూపరింటెండెంట్ ఆఫ్ పోలీస్, అహ్మద్‌నగర్ కూడా ఇదే విషయాన్ని నిర్దారించారు.
ఈ ఘర్షణకు సంబంధించి రాహురి పోలీస్ స్టేషన్‌లో రెండు వర్గాలపై నమోదైన FIRలు ఇక్కడ మరియు ఇక్కడ చూడొచ్చు. ఈ ఘర్షణను రిపోర్ట్ చేసిన ఇంకో వార్తా కథనం ఇక్కడ చూడొచ్చు. వీటన్నిటి బట్టి ఈ వీడియోకు కర్ణాటకకు ఎటువంటి సంబంధం లేదని స్పష్టంగా అర్ధమవుతుంది.
చివరగా, ఇటీవల మహారాష్ట్రలోని అహ్మద్‌నగర్‌లో  రెండు వర్గాల మధ్య జరిగిన ఘర్షణకు సంబంధించిన వీడియోను కర్ణాటకకు ఆపాదిస్తూ షేర్ చేస్తున్నారు.

created: November 23, 2023


text:
ట్రినిడాడ్ & టొబాగో దేశంలో వ్యాయామం చేస్తున్న భార్యభర్తల వీడియోని భారతదేశంలో లవ్ జిహాద్ అని షేర్ చేస్తున్నారు - FACTLY
Sai Krishna Muthyanolla
March 26, 2021
‘మహిళల జిమ్ యొక్క వీడియోను చూస్తున్నారు. బిలాల్ అహ్మద్ ఖాన్ కి చెందిన జిమ్ ఢిల్లీలో ఉంది……హిందువుల యువతులను బుట్టలో వేయడానికి వారు జిమ్ ముసుగులో జిహాదీ కేంద్రంలను నడుపుతున్నారు……వారికి లవ్ జిహాద్ శిక్షణ ఇస్తున్నారు’, అని చెప్తూ ఒక వీడియోని సోషల్ మీడియాలో కొంత మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: ఢిల్లీ లో ఉన్న మహిళల జిమ్ లో చేస్తున్న వ్యాయామం వీడియో. లవ్ జిహాద్ ద్వారా అమ్మాయిలను బుట్టలో వేస్తున్నారు.
ఫాక్ట్: వీడియోలో కనిపిస్తున్న జిమ్ ఉన్నది ట్రినిడాడ్ & టొబాగో లో; ఇండియా లో కాదు. వీడియోలో ఉన్న ట్రైనర్ ఇమ్రాన్ మరియు రేష్మా రజాక్ భార్యభర్తలు. కావున పోస్ట్ లో చెప్పింది తప్పు.
పోస్ట్ లోని వీడియో గురించి ఇంటర్నెట్ లో వెతకగా, వీడియో ట్రినిడాడ్ & టొబాగో దేశానికి చెందిన ఇమ్రాన్ అనే జిమ్ ట్రైనర్ కి సంబంధించిందని తెలిసింది. ‘బాడీ బై ఇమ్రాన్’ కి సంబంధించిన ఫేస్బుక్ మరియు ఇన్‌స్టాగ్రామ్ పేజీలు వీడియోని 2017 లో పోస్ట్ చేసినట్టు ఇక్కడ మరియు ఇక్కడ చూడవొచ్చు. పోస్ట్ లోని వీడియో లాంటి చాలా వీడియోలు ఆ పేజీలో చూడవొచ్చు.
వీడియోలో ఉన్న ఇమ్రాన్ మరియు రేష్మా రజాక్ భార్యభర్తలు అని వారి ఫేస్బుక్ మరియు ఇన్‌స్టాగ్రామ్ ప్రొఫైల్స్ చూస్తే తెలుస్తుంది. అంతేకాదు, వీడియోలో ఉన్నది తన భార్య అని, తాము ఇద్దరం ఒకే మతానికి చెందినట్టు 2020 లో ‘ఆల్ట్ న్యూస్’ వారితో మాట్లాడుతూ ఇమ్రాన్ తెలిపాడు.
వీడియోలో కనిపిస్తున్న జిమ్ ఉన్నది ట్రినిడాడ్ & టొబాగో లో; ఇండియా లో కాదు. వాళ్ళు వ్యాయయం చేస్తున్నది ట్రినిడాడ్ & టొబాగో లోని ‘లాంగ్ సర్కులర్ జిమ్’ లో అని పెట్టిన పోస్టులను ఇక్కడ, ఇక్కడ, మరియు ఇక్కడ చూడవొచ్చు.
చివరగా, వీడియోలో ఉన్న ట్రైనర్ ఇమ్రాన్ మరియు రేష్మా రజాక్ భార్యభర్తలు; జిమ్ ఉన్నది ట్రినిడాడ్ & టొబాగో లో.


text:
శబరిమలలో ఓ బాలుడు కనపడకుండాపోయిన తన తండ్రిని వెతికి తీసుకురావాలని పోలీస్ అధికారిని వేడుకుంటున్న వీడియోని తప్పుడు నేపథ్యంతో షేర్ చేస్తున్నారు - FACTLY
Sai Krishna Muthyanolla
December 15, 2023
శబరిమలలో బాల అయ్యప్ప భక్తుడితో కేరళ పోలీసులు దురుసుగా ప్రవర్తించిన దృశ్యాలంటూ సోషల్ మీడియాలో ఒక వీడియో బాగా షేర్ అవుతోంది. బాలుడు  పోలీస్ అధికారికి చేతులతో మొక్కుతూ కన్నీళ్ళు పెట్టుకుంటున్న దృశ్యాలను మనం ఈ వీడియోలో చూడవచ్చు. వీడియోలోని బాలుడిని పోలీసులు అదుపులోకి తీసుకున్నారని కొందరు ట్వీట్లు పెడుతున్నారు. ఆ పోస్టులలో ఎంతవరకు నిజముందో చూద్దాం.
క్లెయిమ్: శబరిమలలో ఓ చిన్నారి అయ్యప్ప భక్తుడిని పోలీసులు అదుపులోకి తీసుకున్నారు.
ఫాక్ట్ (నిజం): శబరిమలలోని నిలక్కల్ ప్రాంతంలో ఓ బాలుడు కనపడకుండాపోయిన తన తండ్రిని వెతికి తీసుకురావాలని పోలీస్ అధికారిని వేడుకుంటున్న దృశ్యాలను ఈ వీడియో చూపిస్తుంది. పూర్తి వీడియోలో ఈ సంఘటన జరిగిన వెంటనే బాలుడి తండ్రి బస్సు దగ్గరికి వచ్చి అతన్ని కలిసాడు. కేరళ రోడ్డు రవాణా సంస్థ (KSRTC) లోగో బస్సుపై ఉండటాన్ని బట్టి, బాలుడు కూర్చున్నది కేరళ ప్రభుత్వ బస్సులో అని, పోలీసు వ్యాన్‌లో కాదని స్పష్టమయ్యింది. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో షేర్ చేసిన వీడియో కోసం కీ పదాలను ఉపయోగించి వెతికితే, ఇదే వీడియోని ‘Asianet Newsable’ వార్తా సంస్థ 12 డిసెంబర్ 2023 నాడు ట్వీట్ చేసినట్టు తెలిసింది. శబరిమలలో కనపడకుండాపోయిన తన తండ్రిని వెతికి తీసుకురావాలని ఓ బాలుడు ఏడుస్తూ ప్రాధేయపడుతున్న దృశ్యాలంటూ ఈ ట్వీట్లో తెలిపారు.
Sabarimala rush: Heart-wrenching video of crying child seeking help to find his father emerges; WATCH
.#Sabrimala #ViralVideo #Darshan #LordAyyappa #Pandalam #Nilakkal pic.twitter.com/GqJLkVSiNr
ఈ ఘటనకు సంబంధించిన పూర్తి వివరాలు తెలుపుతూ ‘Asianet’ వార్తా సంస్థ ఆర్టికల్ పబ్లిష్ చేసింది. శబరిమలలోని నిలక్కల్ ప్రాంతంలో ఓ బాల అయ్యప్ప భక్తుడు తన తండ్రి కనిపించకపోవడంతో పోలీస్ అధికారితో తన తండ్రిని వెతికితీసుకురావాలని ఏడుస్తూ వేడుకున్నాడని ఈ ఆర్టికల్‌లో రిపోర్ట్ చేశారు. ‘Asianet’ యూట్యూబ్ ఛానెల్లో పబ్లిష్ చేసిన పూర్తి వీడియోలో, బాలుడి తండ్రి వెంటనే బస్సు దగ్గరికి వచ్చి బాలుడిని కలిసినట్టు చూపిస్తుంది.
ఈ ఘటనకు సంబంధించి సన్నిధానం పోలీస్ స్టేషన్ అధికారి ఒకరు మీడియాతో మాట్లాడుతూ, “వైరల్ వీడియోలోని బాలుడిని వెంటనే తన తండ్రి దగ్గరికి చేర్చాము. కొందరు ఉద్దేశపూర్వకంగానే క్లిప్ చేసిన వీడియోని షేర్ చేస్తూ నిజాన్ని దాస్తున్నారు”, అని తెలిపారు.
పూర్తి వీడియోలో బాలుడు KL-15 A-814 నంబర్ ప్లేట్‌తో ఉన్న కేరళ రోడ్డు రవాణా సంస్థ (KSRTC) బస్సులో కూర్చున్నాడని స్పష్టంగా కనిపిస్తుంది. బస్సుపై KSRTC లోగో ఉండటాన్ని బట్టి, బాలుడు కూర్చున్నది కేరళ ప్రభుత్వ బస్సులో అని, కొన్ని పోస్టులలో తెలుపుతున్నట్టు పోలీసు వ్యాన్‌లో కాదని స్పష్టంగా తెలుస్తుంది.
చివరగా, శబరిమలలో ఓ బాలుడు కనపడకుండాపోయిన తన తండ్రిని వెతికి తీసుకొని రావాలని పోలీస్ అధికారిని వేడుకుంటున్న వీడియోని తప్పుడు నేపథ్యంతో షేర్ చేస్తున్నారు.

created: December 15, 2023


text:
బిర్యానీలో ఆవు పేడ కలుపుకొని తింటున్నట్టు వినోదం కోసం రూపొందించిన వీడియోను రాజకీయ పరిస్థితులకు ఆపాదిస్తూ షేర్ చేస్తున్నారు - FACTLY
Sai Krishna Muthyanolla
July 4, 2023
ఒక మహిళ బిర్యానీలో ఆవు పేడ కలుపుకొని తింటున్న వీడియో ఒకటి సోషల్ మీడియాలో విస్తృతంగా షేర్ అవుతోంది. ఐతే ప్రస్తుతం దేశంలోని రాజకీయ పరిస్థితుల నేపథ్యంలో ఒక రాజకీయ పార్టీని ఉద్దేశించి ‘బిర్యానీలో పేడ కలుపుకుని తినాలనుకునే ఈమెను ఇలా ప్రభావితం చేసిన ఘనత ఎవరిది’  అనే కాప్షన్‌తో ఈ వీడియోను షేర్ చేస్తున్నారు. ఈ కథనం ద్వారా ఆ వీడియోకు సంబంధించి నిజమేంటో చూద్దాం.
క్లెయిమ్: ఒక మహిళ బిర్యానీలో ఆవు పేడ కలుపుకొని తింటున్న వీడియో.
ఫాక్ట్(నిజం): వీడియోలో కనిపిస్తున్న మహిళ బెంగాల్‌కు చెందిన ఒక సోషల్ మీడియా కంటెంట్ క్రియేటర్. వినోదం/డబ్బుల కోసం వీడియోలు రూపొందిస్తూ ఉంటుంది. ఐతే వైరల్ వీడియోలో నిజానికి ఆ మహిళ బిర్యానీలో ఆవు పేడ కలుపుకొని తినలేదు. పైగా వీరికి కంటెంట్ ఏ రాజకీయ పార్టీకి అనుకూలంగానో/వ్యతిరేకంగానో లేదు. కావున పోస్టు ద్వారా చెప్పేది తప్పు.
వైరల్ పోస్టులో క్లెయిమ్ చేస్తున్నట్టు నిజానికి ఆ మహిళ బిర్యానీలో ఆవు పేడ కలుపుకొని తినలేదు, కేవలం అలా నటించింది. ఈ వీడియోకు సంబంధించి సమాచారం కోసం వెతకగా వీడియోలో కనిపించే మహిళకి సంబంధించిన సోషల్ మీడియా పేజీలు మాకు కనిపించాయి (Arajit & Riya Vlogs & Riya Arajit).
ఈ పేజీలలోని సమాచారం ప్రకారం ఆమె బెంగాల్‌కు చెందిన ఒక కంటెంట్ క్రియేటర్ అని తెలిసింది. వీరు రూపొందించిన చాలా వీడియోలు ఈ పేజీలలో అందుబాటులో ఉన్నాయి. కాని ప్రస్తుతం వైరల్ అవుతున్న వీడియో మాత్రం ఈ పేజీలలో అందుబాటులో లేదు. ఐతే ఈ వీడియోకు సంబంధించి వివరణ కోసం మేము వారిని సంప్రదించగా వారు ఈ విషయానికి సంబంధించి వివరణ ఇస్తూ మరో వీడియోను పోస్ట్ చేసారు.
తాను నిజంగా బిర్యానీలో పేడ కలుపుకొని తినలేదని, ఈ వీడియోను కేవలం వినోదం/ఫేమస్ అవ్వడం కోసం మాత్రమే తప్ప ఇతర కారాణాలేవి లేవని స్పష్టం చేసారు. ఈ వీడియోను తమ సోషల్ మీడియా నుండి తొలిగించామని కూడా తెలిపారు.
వీరి సోషల్ మీడియా అకౌంట్లను పరిశీలించగా, వీరు రూపొందించే కంటెంట్ ఏ రాజకీయ పార్టీకి అనుకూలంగానో/వ్యతిరేకంగానో లేదు. దీన్నిబట్టి ఈ వీడియోకి సంబంధించి ఎటువంటి రాజకీయ పార్టీ/రాజకీయా పరిస్థితులకు సంబంధం లేదని అర్ధం చేసుకోవచ్చు.
చివరగా, బిర్యానీలో ఆవు పేడ కలుపుకొని తింటున్నట్టు వినోదం కోసం రూపొందించిన వీడియోను రరాజకీయ పరిస్థితులకు ఆపాదిస్తూ షేర్ చేస్తున్నారు.


text:
రాజస్థాన్‌లో తీసిన చిరుతపులి వీడియోని నల్లమల్లలో తప్పిపోయిన పిల్లల కోసం పులి వెతుకుతున్నట్టు షేర్ చేస్తున్నారు - FACTLY
Sai Krishna Muthyanolla
March 13, 2023
అర్థరాత్రి పిల్లల కోసం పులి ఎలా వెతుకుతుందో చుడండి, అని క్లెయిమ్ చేస్తున్న వీడియో ఒకటి సోషల్ మీడియాలో షేర్ చేస్తున్నారు. ఇటీవల నంద్యాలలో నాలుగు పెద్దపులి పిల్లలు లభించాయి, అటవీ శాఖ అధికారులు Operation Mother Tiger చేపట్టి ఈ పిల్లలని తల్లి పులి దగ్గరకు చేర్చటానికి ప్రయత్నించి విఫలమయ్యారు. ఐతే, ఈ సందర్భంలో సోషల్ మీడియాలో నల్లమల్లలో తల్లి పులి తన పిల్లలను వెతుకుతున్న వీడియోగా ఈ వీడియో షేర్ చేస్తున్నారు. ఇందులోని నిజానిజాలు ఏంటో ఈ ఆర్టికల్ ద్వారా తెలుసుకుందాం.
క్లెయిమ్: నల్లమల్లలో తప్పిపోయిన పిల్లల కోసం అర్థరాత్రి వేళ వెతుకుతున్న తల్లి పులి వీడియో.
ఫాక్ట్ (నిజం): ఈ వీడియో జనవరి 2023లో రాజస్థాన్లోని అల్వార్ జిల్లాలో ఉన్న మాలాఖేడా రైల్వే స్టేషన్ దగ్గర చిరుతపులి గోడపై నడుస్తూ కనిపించినప్పుడు తీసినది. ఈ వీడియోకి, ఇటీవల నంద్యాలలో లభించిన పెద్దపులి పిల్లలకి సంబంధం లేదు. కావున పోస్టులో చేస్తున్న క్లెయిమ్ తప్పు.
వైరల్ వీడియోలో కొన్ని స్క్రీన్ షాట్స్ InVid టూల్ ద్వారా పొంది వాటిని రివర్స్ ఇమేజ్ సెర్చ్ చెయ్యగా, వీడియోలోని దృశ్యాలు, స్క్రీన్ షాట్లు  కలిగిన వార్తా కథనాలు లభించాయి.
ఈ ఏడాది జనవరి 21న ETV Bharatలో ప్రచురితమైన కథనం ప్రకారం, రాజస్థాన్లోని ఆల్వార్ జిల్లాలో ఉన్న మాలాఖేడాలో ఈ సంఘటన జరిగింది. ఒక చిరుతపులి మాలాఖేడాలోని రైల్వే స్టేషన్ దగ్గర ప్రత్యక్షమైంది. అప్పుడు ఈ వీడియో వైరల్ కూడా అయింది. కానీ, అటవీ శాఖ వారు అక్కడికి చేరుకొనే సరికి ఆ చిరుతపులి ఆచూకీ దొరకలేదు. ఇదే వీడియోకు సంబంధించిన సమాచారంపై ప్రచురించిన వారు కథనాలు ఇక్కడ మరియు ఇక్కడ చూడవొచ్చు.
ఈ పాత వీడియోను, ఇటీవల నల్లమల్లలో తల్లి నుండి తప్పిపోయిన నాలుగు పెద్దపులి పిల్లల కథనంతో ముడిపెట్టి తప్పుగా షేర్ చేస్తున్నారు. వాస్తవానికి, ఈ సంఘటనలో పెద్దపులి ఆచుకీ దొరకకపోవటంతో , ఆ నాలుగు పులి పిల్లలని తిరుపతి జూకి తరలించారు.
చివరిగా, ఈ వీడియోలో గోడపై నడుస్తున్న జంతువు పెద్ద పులి కాదు, చిరుతపులి. రాజస్థన్‌లోని మాలాఖేడాలో తీసిన ఈ వీడియోని నల్లమల్ల అని తప్పుగా షేర్ చేస్తున్నారు.


text:
చిరుతపులుల సముహంతో కలిసి మనిషి నిద్రిస్తున్న ఈ వీడియో ఆఫ్రికాలో తీసినది, భారతదేశంలో కాదు - FACTLY
Sai Krishna Muthyanolla
January 19, 2021
రాజస్థాన్  సిరిహోళిని గ్రామంలోని పిపాలేశ్వర్ దేవాలయానికి ఒక చిరుతపులి కుటుంబం రోజూ రాత్రిపూట వచ్చి ఆ ఆలయ పూజారి తో కలిసి నిద్రిస్తున్నాయి, అంటూ ఒక వీడియోని సోషల్ మీడియాలో షేర్ చేసారు. ఈ వీడియోని అక్కడి అటవీశాఖ అధికారులు తీసినట్టు ఈ పోస్టులో క్లెయిమ్ చేస్తున్నారు. ఈ పోస్టులో ఎంతవరకు నిజముందో చూద్దాం.
క్లెయిమ్: రాజస్తాన్ పిపాలేశ్వర్ ఆలయ పూజారితో కలిసి చిరుత పులి కుటుంబం నిద్రిస్తున్న దృశ్యాలు.
ఫాక్ట్ (నిజం): ఈ వీడియో సౌత్ ఆఫ్రికా దేశంలోని ఒక బ్రీడింగ్ సెంటర్ లో తీసినది, రాజస్తాన్ ఆలయంలో తీసినది కాదు. ఈ వీడియోలో కనిపిస్తున్నది Dolph C. Volker అనే ఒక జంతు సంరక్షుడు. ఈ వీడియోకి రాజస్తాన్ లోని పిపాలేశ్వర్ ఆలయానికి ఎలాంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
‘man sleeping alongside cheetahs’ అనే కి పదాలతో గూగుల్ లో వెతికినప్పుడు, ఇవే దృశ్యాలు కలిగి ఉన్న వీడియోని Dolph C. Volker అనే యూసర్ తన యూట్యూబ్ ఛానెల్లో పోస్ట్ చేసినట్టు తెలిసింది. జంతు సంరక్షుడిగా పనిచేస్తున్న Dolph C. Volker ఈ వీడియోని 21 జనవరి 2019 నాడు పోస్ట్ చేసినట్టు తెలిసింది. సౌత్ ఆఫ్రికా బ్రీడింగ్ సెంటర్ లో పెరిగిన చిరుత పులులతో తాను గడిపిన క్షణాలంటూ ఈ వీడియో వివరణలో Dolph C. Volker తెలిపారు.
ఈ వీడియో సోషల్ మీడియాలో వైరల్ అయినప్పుడు, ఈ వీడియోకి సంబంధించిన పూర్తి వివరాలు తెలుపుతూ ‘News 18’ న్యూస్ వెబ్ సైట్ 11 జూన్ 2020 నాడు ఆర్టికల్ పబ్లిష్ చేసింది. Dolph C. Volker అనే జంతు సంరక్షుడు సౌత్ఆఫ్రికా బ్రీడింగ్ సెంటర్ లోని చిరుత పులులతో ఒక రాత్రి గడిపినప్పుడు తీసిన వీడియో అని ఈ ఆర్టికల్ లో తెలిపారు. ఈ వివరాల ఆధారంగా పోస్టులో షేర్ చేసిన ఈ వీడియో భారతదేశానికి సంబంధించినది కాదని ఖచ్చితంగా చెప్పవచ్చు.
2018లో  సౌత్ఆఫ్రికా లో జరిపిన “The Cheetah Experience”  ఎక్స్పరిమెంట్ లో భాగంగా తీసిన వీడియోనే ఇదని ఒక యూసర్ తమ ట్వీట్ లో పేర్కొన్నారు.
This is from an experiment called “The Cheetah Experience”  conducted in South Africa in 2018 .
The man is named Dolph Volker an American who volunteered for it.
The anamel is named Gabriel & Volker  hand-fed it and spent many nights sleeping nxt to him in the wild.
అమెరికా దేశానికి చెందిన Dolph C. Volker గురించి, ఆఫ్రికా దేశంలో జరిగిన “The Cheetah Experience” ప్రాజెక్ట్ గురించి తెలుపుతూ చాలా న్యూస్ వెబ్ సైట్స్ ఆర్టికల్స్ పబ్లిష్ చేసారు. వాటిని ఇక్కడ, ఇక్కడ చూడవచ్చు.
చివరగా, చిరుతపులుల సముహంతో ఒక మనిషి నిద్రిస్తున్న ఈ వీడియో ఆఫ్రికా దేశంలో తీసినది, భారత దేశంలో తీసినది కాదు.

created: January 19, 2021


text:
ఢిల్లీ సంగం విహార్‌లో రూ.3000 కోసం జరిగిన హత్యను మతపరమైన కోణంతో తప్పుగా షేర్ చేస్తున్నారు - FACTLY
Sai Krishna Muthyanolla
August 9, 2023
ఢిల్లీ సంగం విహార్‌లో ఒక ముస్లిం వ్యక్తి హిందూ యువకుడిని కత్తితో పొడిచి చంపేసిన దృశ్యాలంటూ సోషల్ మీడియాలో ఒక వీడియో షేర్ అవుతోంది. దాడి తరువాత చుట్టుపక్కవారు నిందితుడిని పట్టుకొని కర్రలతో కొట్టినట్టూ ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: ఢిల్లీ సంగం విహార్‌లో ఒక ముస్లిం హిందూ యువకుడిని కత్తితో పొడిచి చంపేసిన దృశ్యాలు.
ఫాక్ట్ (నిజం): ఈ వీడియోలో దాడి చేసిన వ్యక్తి అలాగే, దాడికి గురైన వ్యక్తి ఇద్దరు ముస్లిం మతానికి చెందినవారే. తన దగ్గర తీసుకున్న రూ. 3000 అప్పును తిరిగి ఇవ్వలేదని షారూఖ్ అనే వ్యక్తి యూసఫ్ అలీపై కత్తితో దాడి చేసి చంపేశాడు. ఈ వీడియోలో దాడికి గురై చనిపోయిన వ్యక్తి హిందువు కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని IANS వార్తా సంస్థ 03 ఆగస్టు 2023 నాడు పబ్లిష్ చేసినట్టు తెలిసింది. దక్షిణ ఢిల్లీలోని టిగ్రి పోలీస్ స్టేషన్ ఎదుట షారూఖ్ అనే వ్యక్తి రూ.3000 కోసం యూసఫ్ అలీ అనే వ్యక్తిని కత్తితో దాడి చేసి హత్య చేసినట్టు ఈ వీడియోలో తెలిపారు.
ఈ ఘటనకు సంబంధించి పలు వార్తా సంస్థలు ఆర్టికల్స్ పబ్లిష్ చేశాయి. అవి ఇక్కడ, ఇక్కడ, ఇక్కడ మరియు ఇక్కడ చూడవచ్చు. ఈ వార్తా రిపోర్టులలో తెలిపిన సమాచారం ప్రకారం యూసఫ్ అలీ రెండు నెలల క్రితం సంగం విహార్‌లో నివసించే షారూఖ్ దగ్గర రూ.3000 అప్పు చేశాడు. యూసఫ్ అలీ అప్పుగా తీసుకున్న డబ్బుని తిరిగి చెల్లించకపోవడంతో, 02 ఆగస్టు 2023 నాడు, టిగ్రి పోలీస్ స్టేషన్‌కు 200 మీటర్ల సమీపంలో, షారూఖ్ యూసఫ్‌పై కత్తితో దాడి చేసి అతన్ని చంపేసినట్టు ఈ వార్తా సంస్థలు రిపోర్ట్ చేశాయి. యూసఫ్ అలీపై దాడి చేసిన తరువాత చుట్టుపక్కన ఉన్న వారు నిందితుడిని పట్టుకొని కొట్టారని, పోలీసులు వచ్చే సమయానికి ఇద్దరు కింద గాయాలతో పడి ఉన్నట్టు తెలిసింది. పోలీసులు నిందితుడు షారూఖ్‌ను చికిత్స తరువాత అరెస్ట్ చేశారు.
ఈ ఘటనకు సంబంధించిన మరింత స్పష్టత కోసం టిగ్రి పోలిస్ స్టేషన్ SHOను మేము ఫోనులో సంప్రధించాము. ఈ దాడిలో చనిపోయిన వ్యక్తి మరియు దాడి చేసిన వ్యక్తి ఇద్దరు ముస్లిం మతానికి చెందిన వారని, డబ్బులకు సంబంధించి జరిగిన ఘర్షంలో ఈ హత్య జరిగిందని, ఇందులో మతపరమైన కొణమేమి లేదని టిగ్రి పోలిస్ స్టేషన్ SHO మాకు తెలిపారు. ఈ కేసుకు ఫైల్ చేసిన  ఎఫ్ఐఆర్ కాపీని ఢిల్లీ పోలీస్ వెబ్సైటులో అందుబాటులోకి పెట్టిన వెంటనే ఈ ఆర్టికల్‌ను అప్డేట్ చేస్తాము.
చివరగా, ఢిల్లీ సంగం విహార్‌లో రూ.3000 కోసం జరిగిన హత్యను మతపరమైన కోణంతో తప్పుగా షేర్ చేస్తున్నారు.

created: August 9, 2023


text:
గత సంవత్సరం కర్ణాటక అసెంబ్లీ ఎన్నికల సమయంలో మానసిక స్థితి బాగోలేని వ్యక్తి EVM కంట్రోల్ యూనిట్‌ను ధ్వంసం చేసిన వీడియోను ప్రస్తుత ఎన్నికలకు ముడిపెడుతూ షేర్ చేస్తున్నారు - FACTLY
Sai Krishna Muthyanolla
April 29, 2024
కర్ణాటకలోని ఒక పోలింగ్ బూత్‌లో కాంగ్రెస్ కార్యకర్త ఒకరు ఓటమి భయంతో పోలింగ్ చీటీల  కట్టను నేలకేసి కొట్టాడంటూ ఒక వీడియో సోషల్ మీడియాలో విస్తృతంగా షేర్ అవుతోంది (ఇక్కడ & ఇక్కడ). ఈ వీడియోలో ఒక వ్యక్తి  బ్యాలెట్ యూనిట్‌ను ధ్వంసం చేయడం చూడొచ్చు. ఈ కథనం ద్వారా ఈ వీడియోకు సంబంధించి నిజమేంటో చూద్దాం.
క్లెయిమ్: కర్ణాటకలో జరుగుతున్న 2024 ఎన్నికల్లో ఒక పోలింగ్ బూత్‌లో కాంగ్రెస్ కార్యకర్త ఒకరు ఓటమి భయంతో బ్యాలెట్ యూనిట్‌ను నేలకేసి కొట్టిన వీడియో.
ఫాక్ట్(నిజం): ఈ ఘటన 2023 కర్ణాటక  అసెంబ్లీ ఎన్నికల సందర్బంగా మైసూర్ జిల్లాలోని చాముండేశ్వరి అసెంబ్లీ నియోజకవర్గంలోని హూటగల్లిలో పోలింగ్ బూత్‌లో జరిగింది. ఓటు వేయడానికి వచ్చిన శివమూర్తి అనే వ్యక్తి EVM కంట్రోల్ యూనిట్‌ను ధ్వంసం చేసే ప్రయత్నం చేసాడు. పోలీసుల విచారణలో అతని మానసిక స్థితి బాలేదని తెలిసింది. ఆ వ్యక్తిను ఏ రాజకీయ పార్టీకు చెందిన వాడు కాదు. కావున పోస్టు ద్వారా చెప్పేది తప్పు.
ప్రస్తుతం షేర్ అవుతున్న వీడియోలో కనిపిస్తున్నట్టు ఒక వ్యక్తి బ్యాలెట్ యూనిట్‌ను నేలకేసి కొట్టిన విషయం నిజమే అయినప్పటికీ, ఈ ఘటన 2023లో జరిగింది. పైగా ఆ వ్యక్తికి కాంగ్రెస్ పార్టీతో ఎటువంటి సంబంధం లేదు. ఈ వీడియోకు సంబంధించి మరింత సమాచారం కోసం వీడియో స్క్రీన్ షాట్స్‌ను రివర్స్ ఇమేజ్ సెర్చ్ చేయగా 2023 కర్ణాటక అసెంబ్లీ ఎన్నికల సమయంలో ఇదే వీడియోను రిపోర్ట్ చేసిన పలు వార్తా కథనాలు మాకు కనిపించాయి.
ఈ కథనాల ప్రకారం ఈ ఘటన గత సంవత్సరం జరిగిన కర్ణాటక ఎన్నికల సందర్బంగా మైసూర్ జిల్లాలో జరిగింది.  చాముండేశ్వరి అసెంబ్లీ నియోజకవర్గంలోని హూటగల్లిలో పోలింగ్ బూత్‌లో శివమూర్తి అనే వ్యక్తి ఓటు వేయడానికి వచ్చి EVM కంట్రోల్ యూనిట్‌ను ద్వంసం చేసాడు (ఇక్కడ & ఇక్కడ).
విచారణలో ఆ వ్యక్తి మానసిక స్థితి బాలేదని తెలిసిందని, పోలీసులు ఆ వ్యక్తిపై కేసు నమోదు చేశారని, తర్వాత అతను బెయిల్‌పై విడుదలయ్యాడని పోలీసులు తెలిపినట్టు వార్తా కథనాలు రిపోర్ట్ చేశాయి. ఈ సమాచారాన్ని బట్టి ఈ వీడియోలోని ఘటనకు ప్రస్తుత ఎన్నికలు/కాంగ్రెస్ పార్టీకు ఎటువంటి సంబంధం లేదని స్పష్టమవుతుంది. ప్రస్తుత ఎన్నికల నేపథ్యంలో షేర్ అవుతుండడంతో ఎన్నికల కమిషన్ కూడా ఇది పాత వీడియో అని స్పష్టం చేసింది.
A video is shared on X in which a Voter is destroying EVM inside a polling station, with a mischievous intent to relate it to ongoing #LokSabhaElections2024
Reality:Its an old video from #KarnatakaAssemblyElection2023. Already clarified by @ceo_karnataka#VerifyBeforeYouAmplify https://t.co/ma9VFcPZr9
చివరగా, 2023 కర్ణాటక అసెంబ్లీ ఎన్నికల సమయంలో మానసిక స్థితి బాగోలేని వ్యక్తి EVM కంట్రోల్ యూనిట్‌ను ధ్వంసం చేసిన వీడియోను ప్రస్తుత ఎన్నికలకు ముడిపెడుతూ షేర్ చేస్తున్నారు.


text:
మతిస్థిమితం కోల్పోయిన ఒక వ్యక్తి కేరళలో కరెంటు తీగల మీదుగా నడుస్తున్న వీడియోని ఒక దొంగ పారిపోతున్నట్లు షేర్ చేస్తున్నరు - FACTLY
Sai Krishna Muthyanolla
November 3, 2022
ఒక దొంగ విద్యుత్ తీగల మీదుగా నడుస్తూ జనం నుండి పారిపోతున్న దృశ్యాలు, అంటూ సోషల్ మీడియాలో ఒక వీడియో షేర్ అవుతోంది. విధ్యుత్ తీగల మీదుగా, చెట్లను పట్టుకొని ఒక వ్యక్తి కొంతమంది జనం నుండి పారిపోతున్న దృశ్యాలను మనం ఈ వీడియోలో చూడవచ్చు. ఆ పోస్టులో ఎంతవరకు నిజముందో చూద్దాం.
క్లెయిమ్: ఒక దొంగ విద్యుత్ తీగల మీదుగా నడుస్తూ జనం నుండి పారిపోతున్న దృశ్యాలు.
ఫాక్ట్ (నిజం): బీహార్‌కు చెందిన ఒక మతిస్థిమితం కోల్పోయిన వ్యక్తి, కేరళ రాష్ట్రం కాసర్గోడ్  జిల్లాలో ఇటీవల డిస్ట్రిబ్యూషన్ ట్రాన్స్ఫార్మర్ పైకెక్కి, విధ్యుత్ తీగల మీదుగా నడుచుకుంటూ వెళ్ళిన దృశ్యాలని ఈ వీడియో చూపిస్తుంది. 29 అక్టోబర్ 2022 నాడు ఈ సంఘటన చోటుచేసుకుంది. హోస్దుర్గ్ పోలీసులు ఈ మతిస్థిమితం కోల్పోయిన వ్యక్తిని పట్టుకొని స్నేహాలయా రిహాబిలిటేషన్ సెంటర్లో అడ్మిట్ చేశారు. ఈ వీడియోలో విద్యుత్ తీగల మీదుగా నడుస్తున్న వ్యక్తి దొంగ కాదు. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని ‘Onmanorama’ వార్తా సంస్థ 29 అక్టోబర్ 2022 నాడు తమ ఇన్‌స్టాగ్రామ్ పేజీలో షేర్ చేసినట్టు తెలిసింది. రిహాబిలిటేషన్ సెంటర్ నుండి పారిపోయిన 25 సంవత్సరాల ఒక మతిస్థిమితం కోల్పోయిన వ్యక్తి, కేరళ రాష్ట్రం కాసర్గోడ్ జిల్లాలోని మువంగల్ ప్రాంతంలో డిస్ట్రిబ్యూషన్ ట్రాన్స్ఫార్మర్ పైకెక్కి, విద్యుత్ తీగల మీదుగా నడుచుకుంటూ వెళ్ళిన దృశ్యలంటూ ఈ వార్తా సంస్థ రిపోర్ట్ చేసింది.
ఈ సంఘటనకి సంబంధించిన పూర్తి వివరాలను తెలుపుతూ ‘Onmanorama’ వార్తా సంస్థ ఒక ఆర్టికల్ పబ్లిష్ చేసింది. బీహార్ రాష్ట్రం పాట్నా నగరానికి చెందిన ఒక మతిస్థిమితం కోల్పోయిన వ్యక్తి, 29 అక్టోబర్ 2022 నాడు కన్హన్‌ఘడ్ మునిసిపాలిటీ సమీపంలోని మువంగల్ ప్రాంతంలో, డిస్ట్రిబ్యూషన్ ట్రాన్స్ఫార్మర్ పైకెక్కి విధ్యుత్ తీగల మీదుగా నడుచుకుంటూ వెళ్తూ అక్కడి ప్రజలను భయాందోళనలకు గురి చేసినట్టు ఈ వార్తా సంస్థ రిపోర్ట్ చేసింది. ఆ ప్రాంత నివాసులు, కేరళ స్టేట్ ఎలక్ట్రిసిటీ బోర్డు (KSEB) సకాలంలో జోక్యం చేసుకొని తగిన చర్యలు తీసుకోవడంతో అతని ప్రాణాలను రక్షించగలిగారని ఈ ఆర్టికల్‌లో రిపోర్ట్ చేశారు.
ఈ వ్యక్తి 28 అక్టోబర్ 2022 నాడు చేరువత్తూర్ రైల్వే స్టేషన్ సమీపంలో ఇదే మాదిరి దుస్సాహాసానికి పాల్పడటంతో, అక్కడి పోలీసులు అతన్ని స్నేహాలయా అనే రిహాబిలిటేషన్ సెంటర్లో అడ్మిట్ చేసినట్టు తెలిసింది. మరుసటి రోజు ఈ వ్యక్తి రిహాబిలిటేషన్ సెంటర్ నుండి పారిపోయి మువంగల్ ప్రాంతంలో విధ్యుత్ తీగల మీదుగా మళ్ళీ నడుచుకుంటూ వెళ్ళినట్టు పలు వార్తా సంస్థలు రిపోర్ట్ చేశాయి. హోస్దుర్గ్ పోలీసులు ఈ మతిస్థిమితం కోల్పోయిన వ్యక్తిని పట్టుకొని మళ్ళీ స్నేహాలయా రిహాబిలిటేషన్ సెంటర్లో అడ్మిట్ చేశారు. ఈ వివరాల ఆధారంగా పోస్టులో షేర్ చేసిన వీడియోలో విధ్యుత్ తీగల మీదుగా నడుస్తున్నది ఒక మతిస్థిమితం  కోల్పోయిన వ్యక్తని, దొంగ కాదని చెప్పవచ్చు.
చివరగా, కేరళలో మతిస్థిమితం కోల్పోయిన ఒక వ్యక్తి విధ్యుత్ తీగల మీదుగా నడిచిన వీడియోని ఒక దొంగ జనం నుండి పారిపోతున్న దృశ్యాలంటూ షేర్ చేస్తున్నరు.

created: November 3, 2022


text:
ఈ వీడియోలోని పులి దాడి మహారాష్ట్రలో జరిగింది, తెలంగాణాలో కాదు - FACTLY
Sai Krishna Muthyanolla
December 23, 2020
ఖమ్మంలోని టేకులపల్లి నుండి మర్కోడు వెళ్లే దారిలో పులి జనాలపై దాడి చేసిందని చెప్తూ, దీనికి సంబంధించిన వీడియో షేర్ చేసిన  పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఖమ్మంలోని టేకులపల్లి నుండి మర్కోడు వెళ్లే దారిలో పులి జనాలపై దాడి.
ఫాక్ట్ (నిజం): ఈ ఘటన జనవరి 2020లో మహారాష్ట్రలోని భండారా జిల్లాలో చోటుచేసుకుంది, దీనికి సంబంధించిన చాలా వార్తా కథనాలు మరియు న్యూస్ వీడియోలు  ఇంటర్నెట్ లో అందుబాటులో ఉన్నాయి. కావున పోస్టు ద్వారా చెప్పేది తప్పు.
పోస్టులోని వీడియో యొక్క స్క్రీన్ షాట్స్ ని రివర్స్ ఇమేజ్ సెర్చ్ చేయగా వీడియోలోని విజువల్స్ ని పోలినే ఫోటోని ప్రచురించిన ఒక జనవరి 2020 వార్తా కథనం మాకు కనిపించింది. ఈ కథనం ప్రకారం ఈ ఘటన మహారాష్ట్రలోని భండారా జిల్లాలో చోటుచేసుకుంది.
వార్తా కథనం ఆధారంగా గూగుల్ లో కీవర్డ్ సెర్చ్ చేయగా ఈ ఘటనకి సంబంధించిన న్యూస్ వీడియోలు మాకు కనిపించాయి. ఈ న్యూస్ వీడియో కూడా ఈ ఘటన మహారాష్ట్రలోని భండారా జిల్లాలో జరిగిందని కచ్చితంగా చెప్పొచ్చు. వీటన్నిటి బట్టి ఈ పులి దాడి ఖమ్మంలో జరగలేదని కచ్చితంగా చెప్పొచ్చు.
చివరగా, ఈ మహారాష్ట్రలోని భండారా జిల్లాలో పులి జనాలపై దాడి చేసిన ఘటన వీడియోని  ఖమ్మంలోని టేకులపల్లి దగ్గర జరిగిందని ప్రచారం చేస్తున్నారు.

created: December 23, 2020


text:
పూణేలో జరిగిన ఆక్సిడెంట్ వీడియోని గచ్చిబౌలి ఫ్లైఓవర్ పై జరిగినట్టు తప్పుగా షేర్ చేస్తున్నారు - FACTLY
Sai Krishna Muthyanolla
January 18, 2021
గచ్చిబౌలి ఫ్లైఓవర్ పై ఆయిల్ ట్యాంకర్ ఫైర్, అంటూ షేర్ చేస్తున్న ఒక వీడియో సోషల్ మీడియాలో వైరల్ అవుతుంది. ఫ్లైఓవర్ పై ఉన్న ఒక వాహనం నుండి ఒక్కసారిగా మంటలు చెలరేగిన దృశ్యాలు ఈ వీడియోలో మనం చూడవచ్చు. ఆ పోస్టులో ఎంతవరకు నిజముందో చూద్దాం.
క్లెయిమ్: గచ్చిబౌలి ఫ్లైఓవర్ పై వెళ్తున్న ఆయిల్ టాంకర్ నుండి మంటలు చెలరేగిన దృశ్యాలు.
ఫాక్ట్ (నిజం): వీడియోలో కనిపిస్తున్న ఫైర్ ఆక్సిడెంట్ చోటుచేసుకుంది పూణే నగరంలోని వార్జే బ్రిడ్జి ఫై, హైదరాబాద్ గచ్చిబౌలి ఫ్లైఓవర్ పై కాదు. ఈ ఘటనకి సంబంధించిన వివరాలు తెలుపుతూ సైబారాబాద్ పోలీస్ వారు ట్వీట్ కూడా పెట్టారు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోలని కొంత మంది యూసర్లు తమ యూట్యూబ్ ఛానెల్లో పోస్ట్ చేసినట్టు తెలిసింది. అవి ఇక్కడ, ఇక్కడ చూడవచ్చు. ఈ వీడియోలని డిసెంబర్ 2020 మొదటి వారంలో పోస్ట్ చేసినట్టు తెలుస్తుంది. పూణే-బెంగళూరు రహదారి పై ఉన్న వార్జే బ్రిడ్జి పై ఈ ప్రమాదం చోటుచేసుకునట్టు అందులో తెలిపారు.
ఈ వివరాల ఆధారంగా ఆ వీడియోకి సంబంధించిన మరింత సమాచారం కోసం వెతకగా, ఈ ఆక్సిడెంట్ కి సంబంధించి ‘Dainik Bhasker’ న్యూస్ వెబ్ సైట్ పబ్లిష్ చేసిన ఆర్టికల్ దొరికింది. ఈ ఘటన 05 డిసెంబర్ 2020 నాడు చోటుచేసుకునట్టు ఆర్టికల్ లో తెలిపారు. పూణే-బెంగళూరు రహదారి పై ఉన్న వార్జే బ్రిడ్జి పై వెళ్తున్న ఒక ట్రక్కు నుంచి ఒక్కసారిగా మంటలు చెలరేగినట్టు ఆర్టికల్ లో తెలిపారు.
ఈ ఆక్సిడెంట్ గచ్చిబౌలి ఫ్లై ఓవర్ పై జరిగిందని సోషల్ మీడియాలో వైరల్ అయినప్పుడు, సైబరాబాద్ పోలీస్ ఈ ఘటనకి సంబంధించిన వివరాలు తెలుపుతూ ఒక ట్వీట్ పెట్టారు. ఈ ఫైర్ ఆక్సిడెంట్ పూణే లోని వార్జే బ్రిడ్జి  పై జరిగిందని, హైదరాబాద్ నగరంలో అలాంటి ఘటనలు ఇటివల చోటుచేసుకోలేదని స్పష్టం చేసారు. ఈ వివరాల ఆధారంగా, వీడియోలో కనిపిస్తున్న ఫైర్ ఆక్సిడెంట్ హైదరాబాద్ గచ్చిబౌలి పై చోటుచేసుకోలేదని ఖచ్చితంగా చెప్పవచ్చు.
This viral video is not of Gachibowli flyover. It is a FALSE news.
It had happened on the Warje bridge, Pune a few days back.
No such incidents have occurred in Hyderabad.
Warning : Persons spreading rumours/misinformation leading to public fear will be dealt as per law. pic.twitter.com/ViOYlpxJDA
చివరగా, పూణే-బెంగళూరు రహదారి పై జరిగిన ఆక్సిడెంట్ వీడియోని గచ్చిబౌలి ప్లై ఓవరు పై ఆయిల్ ట్యాంకర్ ఫైర్ అంటూ షేర్ చేస్తున్నారు.

created: January 18, 2021


text:
పూణేలో జరిగిన ఆక్సిడెంట్ వీడియోని విజయవాడ దుర్గమ్మ గుడి ఫ్లైఓవర్ పై జరిగినట్టు తప్పుగా షేర్ చేస్తున్నారు - FACTLY
Sai Krishna Muthyanolla
February 25, 2021
విజయవాడ దుర్గమ్మ గుడి వద్ద ఉన్న ఫ్లై ఓవర్ పై జరిగిన ఫైర్ ఆక్సిడెంట్ వీడియో, అంటూ సోషల్ మీడియాలో ఒక పోస్ట్ షేర్ అవుతుంది. ఫ్లై ఓవర్ పై ఉన్న ఒక వాహనం నుండి ఒక్కసారిగా మంటలు చెలరేగిన దృశ్యాలు ఈ వీడియోలో మనం చూడవచ్చు. ఆ పోస్టులో ఎంతవరకు నిజముందో చూద్దాం.
క్లెయిమ్: విజయవాడ దుర్గమ్మ గుడి వద్ద ఉన్న ఫ్లై ఓవర్ పై ఇటివల జరిగిన ఫైర్ ఆక్సిడెంట్ వీడియో.
ఫాక్ట్ (నిజం): ఈ వీడియోలో కనిపిస్తున్న ఫైర్ ఆక్సిడెంట్ పూణే నగరంలోని వార్జే బ్రిడ్జి పై చోటుచేసుకుంది, విజయవాడ దుర్గమ్మ గుడి వద్ద ఉన్న ఫ్లై ఓవర్ పై కాదు. ఇదే వీడియోని హైదరాబాద్ కి ముడిపెడుతూ షేర్ చేసినప్పుడు, ఈ ఘటనకి సంబంధించిన వివరాలు తెలుపుతూ సైబారాబాద్ పోలీస్ వారు ట్వీట్ కూడా పెట్టారు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోలని కొంత మంది యూసర్లు తమ యూట్యూబ్ ఛానెల్లో పోస్ట్ చేసినట్టు తెలిసింది. అవి ఇక్కడ, ఇక్కడ చూడవచ్చు. ఈ వీడియోలని డిసెంబర్ 2020 మొదటి వారంలో పోస్ట్ చేసినట్టు తెలుస్తుంది. పూణే-బెంగళూరు రహదారి పై ఉన్న వార్జే బ్రిడ్జి పై ఈ ప్రమాదం చోటుచేసుకునట్టు అందులో తెలిపారు.
ఈ వివరాల ఆధారంగా ఆ వీడియోకి సంబంధించిన మరింత సమాచారం కోసం వెతికితే, ఈ ఆక్సిడెంట్ కి సంబంధించిన వివరాలు తెలుపుతూ ‘Dainik Bhasker’ ఆర్టికల్  పబ్లిష్ చేసినట్టు తెలిసింది. ఈ ఘటన 05 డిసెంబర్ 2020 నాడు చోటుచేసుకునట్టు ఈ ఆర్టికల్ లో తెలిపారు. పూణే-బెంగళూరు రహదారి పై ఉన్న వార్జే బ్రిడ్జి మీదుగా వెళ్తున్న ఒక ట్రక్కు నుంచి  ఒక్కసారిగా మంటలు చెలరేగినట్టు ఈ ఆర్టికల్ రిపోర్ట్ చేసింది.
ఇదివరకు, ఇదే వీడియోని హైదరాబాద్ లోని గచ్చిబౌలి ఫ్లై ఓవర్ పై జరిగిన ఆక్సిడెంట్ గా షేర్ చేసినప్పుడు, సైబారాబాద్ పోలీసులు ఈ ఫైర్ ఆక్సిడెంట్ పై స్పష్టతనిస్తూ ట్వీట్ పెట్టారు. అంతేకాదు, FACTLY దీనికి సంబంధించి అప్పుడు ఫాక్ట్-చెక్ ఆర్టికల్ కూడా పబ్లిష్ చేసింది. ఆ ఆర్టికల్ ని ఇక్కడ చూడవచ్చు. ఈ వివరాల ఆధారంగా వీడియోలోని ఫైర్ ఆక్సిడెంట్ విజయవాడ దుర్గమ్మ గుడి వద్ద ఉన్న ఫ్లై ఓవర్ పై జరగలేదని ఖచ్చితంగా చెప్పవచ్చు.
This viral video is not of Gachibowli flyover. It is a FALSE news.
It had happened on the Warje bridge, Pune a few days back.
No such incidents have occurred in Hyderabad.
Warning : Persons spreading rumours/misinformation leading to public fear will be dealt as per law. pic.twitter.com/ViOYlpxJDA
చివరగా, పూణే వార్జే బ్రిడ్జి పై జరిగిన పాత ఫైర్ ఆక్సిడెంట్ వీడియోని విజయవాడ దుర్గమ్మ గుడి వద్ద ఉన్న ఫ్లై ఓవర్ పై జరిగిన ఆక్సిడెంట్ గా చిత్రికరిస్తున్నారు.

created: February 25, 2021


text:
రోడ్డు ప్రమాదంలో మహిళా ప్రయాణికురాలు చేయి పోగొట్టుకున్న వీడియోని కర్ణాటక 'ఉచిత బస్సు ప్రయాణం' పథకానికి జత చేస్తు తప్పుగా షేర్ చేస్తున్నారు - FACTLY
Sai Krishna Muthyanolla
June 26, 2023
కర్ణాటకలో ఉచిత బస్సు ప్రయాణమని మహిళలు ఒకే సారి గుంపులుగా తోసుకుంటూ బస్సు ఎక్కడంతో ఒక మహిళ తోపులాటలో పడిపోయి చేయి విరగొట్టుకుందంటూ సోషల్ మీడియాలో ఒక వీడియో బాగా షేర్ అవుతోంది. కర్ణాటకలో మహిళలకు ఉచిత బస్సు ప్రయాణం పథకం యొక్క ఫలితాలివంటూ ఈ వీడియోని షేర్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: ఉచిత బస్సు ప్రయాణమని కర్ణాటకలోని మహిళలు తోసుకుంటూ ఒక బస్సు ఎక్కడంతో ఒక మహిళ తోపులాటలో పడిపోయి చేయి విరగొట్టుకున్న దృశ్యాలు.
ఫాక్ట్ (నిజం): ఈ వీడియోలోని మహిళ ప్రయాణిస్తున్న బస్సుని లారీ ఢీ కొట్టడంతో ఆమె తన చేయి పొగిట్టుకుంది. 18 జూన్ 2023 నాడు కర్ణాటక రాష్ట్రం నంజన్‌గుడ నుండి టి. నరసిపురా టౌన్‌కి వెళ్తున్న ఒక KSRTC బస్సుని మితిమీరిన వేగంతో వచ్చిన ఒక లారీ ఢీకొట్టింది. అతివేగంతో వచ్చిన ఈ లారీ బస్సు కుడి వెనుక కిటికీని ఢీ కొట్టడంతో కిటికీ పక్కన కూర్చున్న ఒక మహిళ చేయి విరిగిందని, మరొక మహిళ కుడి చేతికి తీవ్ర గాయాలయ్యాయని KSRTC ట్వీట్ చేసింది. బస్సు ఎక్కుతూ తోపులాటలో పడిపోయి ఈ మహిళ తన చేతిని విరగొట్టుకోలేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియోకి సంబంధించిన సమాచారం కోసం కీ పదాలను ఉపయోగించి ఇంటర్నెట్లో వెతికితే, ఈ ఘటనకు సంబంధించి ‘కన్నడ ప్రభ’ వార్తా సంస్థ 25 జూన్ 2023 నాడు పబ్లిష్ చేసిన ఆర్టికల్ దొరికింది. కర్ణాటక రాష్ట్రం మాండ్యా జిల్లాలోని హుళ్లెన్‌హళ్లి గ్రామ సమీపంలో లారీ-బస్సు ఢీకొనడంతో బస్సులోని మహిళ ప్రయాణికురాలు ఒకరు తన చేయి పోగొట్టుకుందంటూ ఈ వార్తా సంస్థ రిపోర్ట్ చేసింది. అతివేగంతో వచ్చిన ఒక లారీ, కర్ణాటక స్టేట్ రోడ్ ట్రాన్స్‌పొర్ట్ కార్పొరేషన్‌కు (KSRTC) చెందిన బస్సుని ఢీ కొట్టడంతో బస్సులో ప్రయాణిస్తున్న ఒక మహిళ చేయి పోగొట్టుకుందని ఈ వార్తా సంస్థ తెలిపింది.
ఈ ఘటనకు సంబంధించి KSRTC సంస్థ 25 జూన్ 2023 నాడు ఒక ట్వీట్ పబ్లిష్ చేసింది. 18 జూన్ 2023 నాడు కర్ణాటక రాష్ట్రం నంజన్‌గుడ నుండి టి. నరసిపురా టౌన్‌కి వెళ్తున్న KSRTC బస్సుని, మితిమీరిన వేగంతో వచ్చిన ఒక లారీ ఢీకొట్టిందని KSRTC తెలిపింది. అతివేగంతో వచ్చిన ఈ లారీ బస్సు కుడి వెనుక కిటికీని ఢీ కొట్టడంతో కిటికీ పక్కన కూర్చున్న ఒక మహిళ చేయి విరిగిందని, మరొక మహిళ కుడి చేతికి తీవ్ర గాయాలయ్యాయని KSRTC తమ ట్వీట్లో తెలిపారు.
ಸಾಮಾಜಿಕ ಜಾಲತಾಣಗಳಲ್ಲಿ ಮಂಡ್ಯ ಜಿಲ್ಲೆಯ ಹುಲ್ಲೇನಹಳ್ಳಿ ಬಳಿ ಬಸ್ ನಲ್ಲಿ ಕಿಟಕಿ ಮೂಲಕ ಹತ್ತುವಾಗ ನಡೆದಿರುವ ಘಟನೆ ಎಂದು ಬಿಂಬಿಸಿ ಅಪಘಾತದ ವಿಡಿಯೋವನ್ನು ತಪ್ಪಾಗಿ ತೋರಿಸುತ್ತಿರುವ ಬಗ್ಗೆ ಸ್ಪಷ್ಟೀಕರಣ. pic.twitter.com/cFBdTPK8K0
బాధితులకు మెరుగైన చికిత్స అందిస్తున్నమాని, వారి చికిత్సకు కావలిసిన మొత్తం డబ్బుని KSRTC భరిస్తుందని ఈ ట్వీట్లో తెలిపారు. అంతేకాదు, ఈ ప్రమాదానికి కారకుడైన లారీ డ్రైవరుపై బిలిగేరే పోలీస్ స్టేషన్లో కేసు నమోదు చేసినట్టు KSRTC తెలిపింది. కిటికీ నుండి బస్సులోకి ఎక్కే ప్రయత్నంలో మహిళ చేయి పోగొట్టుకుందని సోషల్ మీడియాలో షేర్ చేస్తున్న వదంతులని నమ్మకూడదని KSRTC తమ ట్వీట్లో తెలిపారు. ఈ ఘటనకు సంబంధించి బిలిగేరే పోలీస్ స్టేషన్లో ఫైల్ అయిన ఎఫ్ఐఆర్‌ని ఇక్కడ చూడవచ్చు.
చివరగా, కర్ణాటకలో ఇటీవల జరిగిన రోడ్డు ప్రమాదంలో బస్సులోని మహిళ ప్రయాణికురాలు చేయి పోగొట్టుకున్న వీడియోని కర్ణాటక శక్తి యోజనకు (ఉచిత బస్సు ప్రయాణం స్కీం) జత చేస్తు తప్పుగా షేర్ చేస్తున్నారు


text:
బిడ్డను పట్టుకొని రైల్వే కోచ్‌ల మధ్య కోర్చోని వెళ్తున్న మహిళ వీడియో చాలా పాతది - FACTLY
Sai Krishna Muthyanolla
May 14, 2020
‘ఎంత కష్టమొచ్చింది తల్లీ నీకు ! నా మనస్సు తల్లడిల్లింది నీ అవస్థ చూసి. ఎందుకు ఈ అభివృధ్ది ఎందుకు ఈ సంపద. నాకు దుఃఖం ఆగటంలేదు । అన్నీ ఉన్నా నీకేమి చేయలేకపోతున్నా । నన్ను క్షమించు తల్లీ !’ అంటూ ఒక చేతిలో బిడ్డను, మరో చేత్తో రైలును పట్టుకొని రైల్వే కోచ్‌ల మధ్య కోర్చోని వెళ్తున్న ఒక మహిళ వీడియోని చాలా మంది సోషల్ మీడియా లో షేర్ చేస్తున్నారు. ఫేస్బుక్ లో కూడా ఆ వీడియో వైరల్ అవుతున్నట్టు తెలుస్తుంది. లాక్ డౌన్ కారణంగా వలస కార్మికులు వివిధ కష్టాల మధ్య తమ గ్రామాలకు వెళ్తున్న వీడియోలు మరియు ఫోటోలు సోషల్ మీడియాలో షేర్ అవుతున్న సమయంలో ఈ వీడియో పెట్టినందున, ఇది కూడా తాజా వీడియో అని అందరు భావిస్తున్నారు. అయితే, అది ఒక పాత వీడియో అని FACTLY విశ్లేషణలో తేలింది. కనీసం 2016 నుండి ఇంటర్నెట్ లో షేర్ చేయబడుతుంది. అంతేకాదు, అది బంగ్లాదేశ్ కి సంబంధించిన వీడియో అని కూడా కొందరు షేర్ చేస్తున్నారు. కానీ, అది ఎక్కడ తీసారో కచ్చితమైన సమాచారం దొరకలేదు.
సోర్సెస్:
క్లెయిమ్ –
1. ఫేస్బుక్ పోస్ట్ (ఆర్కైవ్డ్)
2. ట్వీట్ (ఆర్కైవ్డ్)
ఫాక్ట్ –
1. యూట్యూబ్ వీడియో – https://www.youtube.com/watch?v=9uN8-DAlNfs
2. యూట్యూబ్ వీడియో – https://www.youtube.com/watch?v=E8-9DHfiHJM
Did you watch our new video?


text:
మధ్యప్రదేశ్ రేవా జిల్లాలో ఇటీవల పంకజ్ త్రిపాఠి అనే యువకుడు తన ప్రియురాలిని దారుణంగా కొట్టిన వీడియోని లవ్ జిహాద్ నేపథ్యంతో తప్పుగా షేర్ చేస్తున్నారు - FACTLY
Sai Krishna Muthyanolla
December 27, 2022
ముస్లిం యువకుడు తన హిందూ ప్రియురాలిని క్రూరంగా కొడుతున్న దృశ్యాలు, అంటూ సోషల్ మీడియాలో ఒక వీడియో షేర్ అవుతోంది. ఈ వీడియోలో దెబ్బలు తిన్న అమ్మాయి లవ్ జిహాద్ బాధితురాలంటూ పోస్టులో క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: ముస్లిం యువకుడు తన హిందూ ప్రేయసిని క్రూరంగా కొడుతున్న దృశ్యాలు.
ఫాక్ట్ (నిజం): మధ్యప్రదేశ్ రాష్ట్రం రేవా జిల్లాలో ఇటీవల పంకజ్ త్రిపాఠి అనే యువకుడు తన ప్రియురాలిని క్రూరంగా చితకబాదిన దృశ్యాలని ఈ వీడియో చూపిస్తుంది. ప్రేయసి పెళ్లిచేసుకోవాలని పదే పదే అడుగుతుండటంతో పంకజ్ త్రిపాఠికి విసుగెత్తి, కోపంతో ఆమెని ఇలా క్రూరంగా కొట్టినట్టు తెలిసింది. ఈ ఘటనతో లవ్ జిహాద్‌కు ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని ‘Times Now’ వార్తా సంస్థ 24 డిసెంబర్ 2022 నాడు పబ్లిష్ చేసినట్టు తెలిసింది. మధ్యప్రదేశ్ రేవా జిల్లాలో ఒక యువకుడు తన ప్రియురాలిని దారుణంగా కొడుతున్న దృశ్యాలంటూ  ‘Times Now’ ఈ వీడియోని షేర్ చేస్తూ రిపోర్ట్ చేసింది. ఈ ఘటనకి సంబంధించి పలు వార్తా సంస్థలు 25 డిసెంబర్ 2022 నాడు ఆర్టికల్స్ మరియు వీడియోలను పబ్లిష్ చేశాయి. రేవా జిల్లా ధేరా గ్రామానికి చెందిన పంకజ్ త్రిపాఠి, పెళ్లి చేసుకోవాలని డిమాండ్ చేసినందుకు తన ప్రియురాలిని క్రూరంగా కొట్టిన దృశ్యాలంటూ ఈ వార్తా సంస్థలు రిపోర్ట్ చేశాయి.
ఈ ఘటనకి సంబంధించి రేవా సబ్-డివిషనల్ పోలీస్ అధికారి నవీన్ తీవారి మీడియాతో మాట్లాడుతూ, బాధితురాలు మౌగంజ్ పోలీస్ స్టేషన్లో ఇచ్చిన ఫిర్యాదు మేరకు పంకజ్ త్రిపాఠిని అరెస్ట్ చేశామని, బాధితురాలు ప్రస్తుతం ఆసుపత్రిలో అడ్మిట్ అయ్యి చికిత్స పొందుతున్నట్టు తెలిపారు. ఈ ఘటనకు సంబంధించి రేవా జిల్లా ఎస్పి కూడా ట్వీట్ పెట్టారు. అయితే, మౌగంజ్ పోలీస్ స్టేషన్లో బాధితురాలు ఫైల్ చేసిన ఎఫ్ఐఆర్ మధ్యప్రదేశ్ పోలీస్ వెబ్సైట్లో ఇంకా పబ్లిష్ అవలేదు. మధ్యప్రదేశ్ పోలీస్ వెబ్సైట్లో ఈ కేసు ఎఫ్ఐఆర్ అందుబాటులోకి వచ్చిన వెంటనే ఈ ఆర్టికల్‌ను అప్డేట్ చేస్తాము.
MP | On basis of FIR registered by victim in Mauganj PS, accused Pankaj Tripathi arrested for beating her following a dispute while they were going to his native place in Dhera. Victim was admitted to hospital. Accused was in a relationship with victim: Naveen Tiwari, SDOP Rewa pic.twitter.com/N3udQSwJSn
రేవా జిల్లాలో చోటుచేసుకున్న ఈ ఘటనకు సంబంధించి మధ్యప్రదేశ్ ముఖ్యమంత్రి కార్యాలయం 25 డిసెంబర్ 2022 నాడు ఒక ట్వీట్ చేసింది. నేరస్థుడు పంకజ్ త్రిపాఠిని అరెస్ట్ చేసి, అతని డ్రైవింగ్ లైసెన్స్ రద్దు చేశామని, అలాగే నేరస్థుడి కుటుంబం అక్రమంగా కట్టిన ఇంటిని కూల్చివేసినట్టు మధ్యప్రదేశ్ ముఖ్యమంత్రి కార్యాలయం తమ ట్వీట్లో తెలిపారు. రేవా కలెక్టర్ ట్విట్టర్ హ్యాండిల్ కూడా పంకజ్ త్రిపాఠి ఇళ్లుని కూల్చివేస్తున్న వీడియోని షేర్ చేశారు. నేరస్థుడు  పంకజ్ త్రిపాఠి తండ్రి పేరు కన్హయ్య లాల్ త్రిపాఠి అని రేవా కలెక్టర్ ఆఫీసు తమ ట్వీట్లో తెలిపారు.
रीवा जिले के मऊगंज क्षेत्र में युवती के साथ हुई बर्बरता की घटना में अपराधी पंकज त्रिपाठी को गिरफ्तार कर उसके घर पर बुलडोजर चलाया गया। ड्राइवर पंकज का लाइसेंस भी कैंसल कर दिया गया है।
मध्यप्रदेश की धरती पर महिलाओं पर अत्याचार करने वाला कोई बख्शा नहीं जायेगा। pic.twitter.com/Z4gHr2lWsk
చివరిగా, మధ్యప్రదేశ్ రేవా జిల్లాలో హిందూ యువకుడు తన ప్రియురాలిని దారుణంగా కొట్టిన వీడియోని లవ్ జిహాద్ నేపథ్యంతో తప్పుగా షేర్ చేస్తున్నారు.

created: December 27, 2022


text:
అహ్మదాబాద్ సివిల్ హాస్పిటల్ ముందు అంబులెన్స్‌లు క్యూ కట్టిన వీడియోని, మహారాష్ట్ర వీడియోగా షేర్ చేస్తున్నారు - FACTLY
Sai Krishna Muthyanolla
April 19, 2021
‘మహారాష్ట్రలో పరిస్థితి చాలా దారుణంగా ఉంది. అంబులెన్స్ లో ట్రీట్మెంట్ ఇస్తున్న దృశ్యం’, అని చెప్తూ ఒక వీడియోని సోషల్ మీడియాలో కొందరు షేర్ చేస్తున్నారు. మహారాష్ట్ర లో కోవిడ్-19 కేసులు ఎక్కువ ఉన్న నేపథ్యంలో ఈ వీడియోని షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: మహారాష్ట్రలో అంబులెన్స్ లోనే కోవిడ్-19 ట్రీట్మెంట్ ఇస్తున్న దృశ్యాలు.
ఫాక్ట్: పోస్ట్ లోని వీడియో మహారాష్ట్ర కి సంబంధించినది కాదు. వీడియోలో కనిపిస్తున్నది గుజరాత్ రాష్ట్రంలోని అహ్మదాబాద్ సివిల్ హాస్పిటల్. కావున పోస్ట్ లో చెప్పింది తప్పు.
పోస్ట్ లోని వీడియో యొక్క స్క్రీన్ షాట్స్ ని గూగుల్ రివర్స్ ఇమేజ్ సెర్చ్ లో వెతకగా, అలాంటి వీడియోనే ఒకటి ‘న్యూస్ 24’ వారు 15 ఏప్రిల్ 2021న ట్వీట్ చేసినట్టు తెలిసింది. ఆ వీడియో అహ్మదాబాద్ సివిల్ హాస్పిటల్ దగ్గర తీసినట్టు ఆ ట్వీట్ లో చదవొచ్చు. ‘న్యూస్ 24’ వారి వీడియోలో కూడా పోస్ట్ లోని వీడియోలో కనిపిస్తున్న హాస్పిటల్ బిల్డింగ్ మరియు గేట్ లను చూడవొచ్చు.
अहमदाबाद सिविल अस्पताल का हाल बेहाल, मरीजों से भरीं 70 एंबुलेंस अस्पताल के बाहर वेटिंग में खड़ीं हैं#GujaratFightsCovid19 #AhmedabadCivilHospital pic.twitter.com/jFml6XexZd
అహ్మదాబాద్ సివిల్ హాస్పిటల్ దగ్గర అంబులెన్స్‌లు క్యూ కట్టిన వార్తను వివిధ వార్తా సంస్థలు ప్రచురించాయి. వాటిలో కొన్ని న్యూస్ ఆర్టికల్స్ ని ఇక్కడ, ఇక్కడ, మరియు ఇక్కడ చదవొచ్చు.
చివరగా, వీడియోలో కనిపిస్తున్నది గుజరాత్ రాష్ట్రంలోని అహ్మదాబాద్ సివిల్ హాస్పిటల్. వీడియో మహారాష్ట్ర కి  సంబంధించినది కాదు.


text:
బంగ్లాదేశ్‌లో హిందూ దేవాలయంపై జరిగిన దాడి వీడియోని పశ్చిమ బెంగాల్‌లో దుర్గా మండపంపై దాడి అంటూ షేర్ చేస్తున్నారు - FACTLY
Sai Krishna Muthyanolla
October 22, 2021
పశ్చిమ బెంగాల్‌లో దుర్గా మాత మండపాలపై ముస్లింల దాడి అంటూ, కొందరు ముస్లిం వ్యక్తులు రాళ్ళు విసురుతున్న వీడియోని షేర్ చేసిన పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా ఆ వీడియోకి సంబంధించిన నిజమేంటో చూద్దాం.
క్లెయిమ్: పశ్చిమ బెంగాల్‌లో దుర్గా మాత మండపాలపై ముస్లింలు దాడి చేసిన వీడియో.
ఫాక్ట్ (నిజం): ఈ వీడియో బంగ్లాదేశ్‌లోని చంద్‌పూర్‌లో హిందూ దేవాలయంపై అక్కడి ముస్లింలు దాడి చేసిన ఘటనకు సంబంధించింది. ఈ ఘటనకు సంబంధించి ఎక్కువ నిడివిగల వీడియోని సోషల్ మీడియాలో చాలా మంది అప్లోడ్ చేసారు. అలాగే ఈ దాడికి సంబంధించిన విజువల్స్‌ని పలు వార్తా సంస్థలు కూడా ప్రచురించాయి. ఈ వీడియోకి పశ్చిమ బెంగాల్‌కి ఎటువంటి సంబంధంలేదు. కావున పోస్టు ద్వారా చెప్పేది తప్పు.
ఈ వీడియో కుడివైపు కింది భాగాన ‘THE BITE’ అనే లోగో స్పష్టంగా కనిపిస్తుంది. దీని  ఆధారంగా ట్విట్టర్‌లో వెతకగా ఇదే పేరుతో ఉన్న అకౌంట్‌లో ఈ వీడియోని షేర్ చేసిన ట్వీట్ కనిపించింది. ఐతే ఈ ట్వీట్‌లో పేర్కొన్న వివరణ ప్రకారం ఈ వీడియో బంగ్లాదేశ్‌లోని చంద్‌పూర్‌లో దుర్గా మండపంపై ముస్లింలు దాడి చేసిన ఘటనకు సంబంధించింది.
Massive attacks on Durga Pujo Pandals and Hindu Temples all over Bangladesh , Muslim Mobs attacking and destroying temples and Pandals.  These visuals are from Chandpur pic.twitter.com/I7s7RyPJW8
పైన తెలిపిన వివరాల ఆధారంగా ఫేస్‌బుక్‌లో కీవర్డ్ సెర్చ్ చేయగా వైరల్ వీడియో యొక్క వేరే వెర్షన్‌ని (ఎక్కువ నిడివి) షేర్ చేసిన పలు సోషల్ మీడియా పోస్టులు (ఇక్కడ మరియు ఇక్కడ) మాకు కనిపించాయి. ఈ వీడియోలలో కనిపిస్తున్నదాని ప్రకారం ముస్లింల వ్యక్తులు రాళ్ళు విసురుతున్నది ఒక దుర్గా మండపంపైన. ఈ ఘటన బంగ్లాదేశ్‌లో జరిగినట్టు వీడియోకి సంబంధించిన వివరణలో పేర్కొన్నారు. దీన్నిబట్టి పోస్టులో షేర్ చేసిన వీడియోలో దుర్గా మండపం కనపడకుండా ట్రిమ్ చేసినట్టు అర్ధమవుతుంది.
పైన తెలిపిన వివరాల ఆధారంగా ఈ  దాడులకు సంబంధించిన వార్తా కథనాల కోసం వెతకగా, వైరల్ వీడియోలోని విజువల్స్‌ని పోలిన ఫోటోని ప్రచురించిన లోకల్ బంగ్లాదేశీ వార్తా కథనం మాకు కనిపించింది. ఈ కథనం ప్రకారం వైరల్ అవుతున్న వీడియో చంద్‌పూర్‌లో హిందూ దేవాలయంపై జరిగిన దాడికి సంబంధించింది. ‘కొమిల్లాలో జరిగిన సంఘటన తర్వాత, అక్టోబర్ 13 రాత్రి 8 గంటల తర్వాత హజిగంజ్ బజార్‌లోని శ్రీ శ్రీ లక్ష్మి-నారాయణ్ జియు అఖ్రా మరియు సమీపంలోని రామకృష్ణ మిషన్ ఆలయంపై యువకుల బృందం దాడి చేసింది. పోలీసులు పరిస్థితిని నియంత్రించడానికి ప్రయత్నించినప్పుడు, పోలీసులకు మరియు నిరసనకారులకు మధ్య ఘర్షణ జరిగింది.’  అని ఈ కథనంలో పేర్కొన్నారు.
బంగ్లాదేశ్‌లోని చిట్టగాంగ్ డివిజన్, కుమిల్లాలో దుర్గా పూజ వేడుకల సందర్భంగా ఖురాన్‌ను అపవిత్రం చేశారనే వార్త సోషల్ మీడియా ద్వారా వ్యాపించడంతో అక్కడి ముస్లింలు హిందు దేవాలయలు, దుర్గా మండపాలపై దాడి చేసిన సంఘటనలు చోటు చేసుకున్నాయి. ఈ నేపథ్యంలోనే చంద్‌పూర్‌లోని హిందూ దేవాలయంపై కూడా దాడులు జరిగాయి, చంద్‌పూర్‌లో జరిగిన ఈ దాడులను రిపోర్ట్ చేసిన లోకల్ బంగ్లాదేశీ వార్తా కథనాలు ఇక్కడ మరియు ఇక్కడ చూడొచ్చు.
బంగ్లాదేశ్‌లో జరిగిన దాడులకు సంబంధించి భారత మీడియా రిపోర్ట్ చేసిన కథనాలలో చంద్‌పూర్‌లోని హిందూ దేవాలయంపై జరిగిన దాడికి సంబంధించిన విజువల్స్‌ని కూడా ప్రసారం చేసారు. ఈ కథనాలు ఇక్కడ, ఇక్కడ  మరియు ఇక్కడ చూడొచ్చు. పైగా పశ్చిమ బెంగాల్‌లో దుర్గా మండపాలపై ముస్లింలు దాడి చేసినట్టు ఎటువంటి న్యూస్ రిపోర్ట్స్ కూడా   లేవు. దీన్నిబట్టి పోస్టులోని వీడియో బంగ్లాదేశ్‌లో జరిగిన ఘటనకు సంబంధించిందని, ఈ వీడియోకి బెంగాల్‌కి ఎటువంటి సంబంధంలేదని కచ్చితంగా చెప్పొచ్చు.
చివరగా, బంగ్లాదేశ్‌లో హిందూ దేవాలయంపై జరిగిన దాడికి సంబంధించిన వీడియోని పశ్చిమ బెంగాల్‌లో దుర్గా మండపంపై  దాడి అంటూ షేర్ చేస్తున్నారు.

created: October 22, 2021


text:
గుజరాత్‌లో ఒక ఆదివాసీ ఉపాధ్యాయుడు తాగిన మత్తులో సరస్వతి చిత్రపటాన్ని కాలితో తన్నిన వీడియోని మతపరమైన కథనంతో షేర్ చేస్తున్నారు - FACTLY
Sai Krishna Muthyanolla
January 9, 2023
గుజరాత్ రాష్ట్రంలో ఒక ముస్లిం ఉపాధ్యాయుడు సరస్వతి మాత చిత్రపటాన్ని కాలితో తన్నుతున్న దృశ్యాలు, అంటూ సోషల్ మీడియాలో ఒక వీడియో షేర్ అవుతోంది. ఈ వీడియోలో సరస్వతి చిత్రపటాన్ని తన్నింది క్రైస్తవుడని మరికొందరు షేర్ చేస్తున్నారు. ఆ వీడియోలో ఎంతవరకు నిజముందో చూద్దాం.
క్లెయిమ్: గుజరాత్ రాష్ట్రంలో ముస్లిం ఉపాధ్యాయుడు సరస్వతి మాత చిత్రపటాన్ని కాలితో తన్నుతున్న దృశ్యాలు.
ఫాక్ట్ (నిజం): వీడియోలోని ఘటన గుజరాత్ రాష్ట్రం ఛోటా ఉదేపూర్ జిల్లా క్వాంట్ మండలంలోని ప్రభుత్వ పాఠశాలలో చోటుచేసుకుంది. యోగేష్‌భాయ్ విష్ణుభాయ్ ర‌థ్వా అనే ఉపాధ్యాయుడు తాగిన మత్తులో క్వాంట్ ప్రభుత్వ పాఠశాలలోని ఉపాధ్యాయులను దూషిస్తూ అక్కడే ఉన్న సరస్వతి మాత చిత్రపటాన్ని కాలితో తన్నిన దృశ్యాలని ఈ వీడియో చూపిస్తుంది. యోగేష్, ర‌థ్వా ఆదివాసీ జాతికి చెందిన వాడని, ముస్లిం లేదా క్రైస్తవ మతానికి చెందిన వాడు కాదని క్వాంట్ పోలీసు అధికారులు స్పష్టం చేశారు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని ‘ABP’ వార్తా సంస్థ 31 డిసెంబర్ 2022 నాడు పబ్లిష్ చేసినట్టు తెలిసింది. గుజరాత్ రాష్ట్రంలోని ఛోటా ఉదేపూర్ జిల్లాలో ఒక ఉపాధ్యాయుడు తాగిన మైకంలో సరస్వతి చిత్రపటాన్ని కాలితో తన్నుతున్న దృశ్యాలని ఈ వీడియోలో తెలిపారు.
ఈ ఘటనకు సంబంధించిన వివరాలను తెలుపుతూ ‘ఆజ్ తక్’ వార్తా సంస్థ ఒక ఆర్టికల్ పబ్లిష్ చేసింది. ఛోటా ఉదేపూర్ జిల్లా క్వాంట్ మండలంలోని ప్రభుత్వ పాఠశాలలో యోగేష్ అనే ఉపాధ్యాయుడు తాగిన మత్తులో తోటి ఉపాధ్యాయులని దూషిస్తూ అక్కడే ఉన్న సరస్వతి చిత్రపటాన్ని కాలితో తన్నినట్టు ఈ వార్తా సంస్థ రిపోర్ట్ చేసింది. ఈ ఘటనకు సంబంధించి పాఠశాల ప్రిన్సిపల్ పోలీసులకు ఫిర్యాదు ఇచ్చినట్టు తెలిపారు .
వీడియోలో సరస్వతి చిత్రపటాన్ని కాలితో తన్నిన ఉపాధ్యాయుడు, ర‌థ్వా అనే ఆదివాసీ తెగకు చెందిన యోగేష్‌భాయ్ విష్ణుభాయ్ ర‌థ్వా అని, అతను ముస్లిం లేదా క్రైస్తవ మతానికి చెందిన వాడు కాదని క్వాంట్ పోలీస్ స్టేషన్ అధికారులు మాకు స్పష్టం చేశారు. తాగిన మత్తులో యోగేష్ ర‌థ్వా ఈ చర్యకు పాల్పడినట్టు క్వాంట్ పోలీస్ అధికారులు తెలిపారు. సరస్వతి చిత్రపటాన్ని కాలితో తన్నిన వ్యక్తి ముస్లిం కాదని ఛోటా ఉదేపూర్ ఎస్పి ధర్మేంద్ర శర్మ కూడా స్పష్టం చేశారు. యోగేష్‌భాయ్ విష్ణుభాయ్ ర‌థ్వాపై క్వాంట్ పోలీస్ స్టేషన్లో ఫైల్ అయిన FIR కాపీని ఇక్కడ చూడవచ్చు.
చివరగా, గుజరాత్‌లో ర‌థ్వా ఆదివాసీ తెగకు చెందిన ఉపాధ్యాయుడు తాగిన మత్తులో సరస్వతి చిత్రపటాన్ని కాలితో తన్నిన వీడియోని మతపరమైన కథనంతో షేర్ చేస్తున్నారు.

created: January 9, 2023


text:
రాజస్తాన్‌లో జరిగిన ఒక పాత ఘర్షణ వీడియోని కర్ణాటక బజరంగ్ దళ్ కార్యకర్త హర్ష హత్యకు ముడిపెడుతున్నారు - FACTLY
Sai Krishna Muthyanolla
February 25, 2022
కర్ణాటకలో బజరంగ్ దళ్ కార్యకర్త హర్షను మతోన్మాదులు అతి కిరాతకంగా చంపిన దృశ్యాలు, అంటూ సోషల్ మీడియాలో ఒక సీసీటీవీ వీడియో షేర్ అవుతోంది. కర్నాటక షిమోగాలో ఇటీవల బజరంగ్ దళ్ కార్యకర్త హర్ష హత్య జరిగిన నేపథ్యంలో, ఈ వీడియో సోషల్ మీడియాలో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: కర్ణాటకలో బజరంగ్ దళ్ కార్యకర్త హర్షను చంపుతున్నప్పుడు తీసిన సీసీటీవీ వీడియో దృశ్యాలు.
ఫాక్ట్ (నిజం): పోస్టులో షేర్ చేసిన వీడియో, రాజస్తాన్ బికనేర్ నగరంలో జరిగిన ఒక పాత ఘర్షణ దృశ్యాలని చూపిస్తుంది. 03 జనవరి 2022 నాడు బికనేర్ నగరంలో కొందరు ముస్లిం వ్యక్తులు రోడ్డుపై ఒక యువకుడిని తుపాకితో కాల్చి, ఆ తరువాత అతనిపై కత్తులతో దాడి చేసారు. బికనేర్ నగరం అంబేద్కర్ సర్కిల్ దగ్గర ఉన్న ఒక అద్దె షాపుకు సంబంధించి రెండు వర్గాల మధ్య తలెత్తిన వాగ్వాదం, ఈ దాడికి దారి తీసినట్టు తెలిసింది. ఈ వీడియోకి బజరంగ్ దళ్ కార్యకర్త హర్ష హత్యకు ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలతో ఉన్న వీడియోని రాజస్తాన్ బీజేపి నాయకుడు లక్ష్మికాంత్ భరద్వాజ్ 04 జనవరి 2022 నాడు ట్వీట్ చేసినట్టు తెలిసింది. రాజస్తాన్ బికనేర్ నగరంలో సాజిద్, సిద్దిక్, ఫిరోజ్, ఇర్ఫాన్, షారుఖ్ అనే ముస్లిం వ్యక్తులు తేజ్‌కరన్ అనే యువకుడిని తుపాకితో కాల్చి రోడ్డుపై కిరాతకంగా దాడి చేసిన దృశ్యాలంటూ ఈ ట్వీట్లో తెలిపారు. ఈ ట్వీట్‌కి బికనేర్ పోలీస్ బదులిస్తూ, ఇది ఒక అద్దె షాపు ఖాళీ చేయడానికి సంబంధించి రెండు వర్గాల మధ్య చోటుచేసుకున్న ఘర్షణ అని, ఈ ఘటనకు సంబంధించి కేసు రిజిస్టర్ అయినట్టు తెలిపారు.
दुकान खाली करवाने की बात को लेकर दो पक्षों का विवाद है जिनके मुकदमे दर्ज किए जा चुके है, कल हुई घटना को लेकर एक पक्ष द्वारा बाजार बंद करवाने के दौरान पत्थरबाजी की मामूली घटना हुई थी अब शांति है, वार्ता चल रही है। @RajPoliceHelp
ఈ ఘటనకు సంబంధించిన పూర్తి వివరాలు తెలుపుతూ పలు వార్తా సంస్థలు ఆర్టికల్స్ అలాగే, వీడియోలని పబ్లిష్ చేసింది. అవి ఇక్కడ, ఇక్కడ మరియు ఇక్కడ చూడవచ్చు. వీడియోలోని ఘటన 03 జనవరి 2022 సాయంత్రం చోటుచేసుకుందని ఈ న్యూస్ రిపోర్టులలో తెలిపారు. బికనేర్ నగరం అంబేద్కర్ సర్కిల్ దగ్గర ఉన్న ఒక అద్దె షాపుకి సంబంధించి రెండు వర్గాల మధ్యల తలెత్తిన వాగ్వాదం, ఈ దాడికి దారి తీసినట్టు ఈ న్యూస్ రిపోర్ట్స్ స్పష్టం చేసాయి. ఈ వివరాల ఆధారంగా పోస్టులో షేర్ చేసిన వీడియో పాతది అని, బజరంగ్ దళ్ కార్యకర్త హర్ష హత్యకు సంబంధించినది కాదని ఖచ్చితంగా చెప్పవచ్చు.
చివరగా, రాజస్తాన్ బికనేర్ నగరంలో జరిగిన పాత ఘర్షణ వీడియోని కర్ణాటకలో బజరంగ్ దళ్ కార్యకర్త హర్ష హత్యకు ముడిపెడుతున్నారు.

created: February 25, 2022


text:
బహ్రైన్‌లో జరిగిన పాత ఘటన వీడియోని కేరళలో ఒక మహిళ గణేష్ విగ్రహాలను పగలగొడుతున్నట్లుగా షేర్ చేస్తున్నారు - FACTLY
Sai Krishna Muthyanolla
August 10, 2022
బురఖా ధరించిన ఒక మహిళ గణేష్ విగ్రహాల్ని పగలగొడుతున్న ఒక వీడియో ఒక పోస్ట్ ద్వారా సోషల్ మీడియాలో షేర్ చేస్తున్నారు.ఈ సంఘటన కేరళలో జరిగినట్లుగా ఈ పోస్టులో పేర్కొన్నారు. ఇందులోని నిజానిజాలు ఇక్కడ చూద్దాం.
క్లెయిమ్: కేరళలో ఒక బురఖా ధరించిన మహిళ గణేష్ విగ్రహాల్ని పగలకొడుతున్న వీడియో.
ఫాక్ట్ (నిజం): వీడియోలోని సంఘటన 2020లో బహ్రైన్ దేశంలో జరిగింది, ఒక మహిళ ఆ దేశ  రాజధాని మనామాలోని ఒక సూపర్ మార్కెట్‌లో గణేష్ విగ్రహాల్ని పగలగొట్టింది. తన పైన చట్టపరమైన చర్యలు కూడా చేపట్టారు. ఈ ఘటన కేరళలో జరగలేదు. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
సరైన కీ వర్డ్స్ తోటి ఇంటెర్నెట్‌లో సెర్చ్ చెయ్యగా ఈ సంఘటనకి సంబంధించి 2020లో ప్రచురించిన అనేక వార్తా కథనాలు లభించాయి. టైమ్స్ అఫ్ ఇండియా వారి కథనంలో పొస్ట్‌లో ఉన్న అదే వీడియోని చూడవచ్చు.
ఈ కథనాల ప్రకారం, వీడియోలో చూపిస్తున్న సంఘటన బహ్రైన్ దేశ రాజధాని మనామాలో జరిగింది. 54 ఏళ్ళ ఒక మహిళ ఒక సూపర్ మార్కెట్ లో గణేష్ విగ్రహాల్ని పగలకొట్టింది. తను ‘ఇది ముస్లిం దేశం’ అని అన్నట్టు ఈ కథనాలతో చూడవొచ్చు .ఈ సంఘటనపై మరిన్ని కథనాల్ని ఇక్కడ, ఇక్కడ చదవచ్చు.
బహ్రైన్ దేశం యొక్క ఇంటీరియర్ మినిస్ట్రీ వారు చేసిన ట్వీట్‌లో, ఆ మహిళపై చట్టపరమైన చర్యలు చేపడుతున్నట్లు పేర్కొన్నారు. వీటన్నిటి ఆధారంగా, బహ్రైన్‌లో జరిగిన ఒక సంఘటనని కేరళలో జరిగినట్లుగా తప్పుగా చెప్తున్నారు అని నిర్ధారించుకోవచ్చు.
Capital Police took legal steps against a woman, 54, for damaging a shop in Juffair and defaming a sect and its rituals, in order to refer her to the Public Prosecution.
చివరగా, బహ్రైన్ దేశంలో జరిగిన పాత ఘటన వీడియోని కేరళలో ఒక మహిళ గణేష్ విగ్రహాలను పగలగొడుతున్నట్లుగా తప్పుగా షేర్ చేస్తున్నారు.


text:
మెక్సికోలో జరిగిన పాత హింసాత్మక ఘటన వీడియోని కేరళలో ముస్లింలు హిందువులని చంపుతున్న దృశ్యాలంటూ షేర్ చేస్తున్నారు - FACTLY
Sai Krishna Muthyanolla
December 28, 2021
కేరళలో ముస్లింలు హిందువులని దారుణంగా హింసించి చంపుతున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. కాళ్ళు, చేతులు నరికేసి క్రూరంగా ఒక మనిషిని విచారిస్తున్న దృశ్యాలని మనం ఈ వీడియోలో చూడవచ్చు. ఈ వీడియోకి సంబంధించి వివరణ కోరుతూ మా వాట్సాప్ టిప్‌లైన్‌కు (+91 9247052470) చాలా అభ్యర్ధనలు వచ్చాయి. ఆ పోస్టులో ఎంతవరకు నిజముందో చూద్దాం.
క్లెయిమ్: కేరళలో ముస్లింలు హిందువులని దారుణంగా హింసించి చంపుతున్న దృశ్యాలు.
ఫాక్ట్ (నిజం): ఈ వీడియోలో కనిపిస్తున్న ఘటన 2018లో మెక్సికో దేశంలోని చాహుటీస్ టౌన్లో చోటుచేసుకుంది.  పోస్టులో షేర్ చేసిన వీడియో పాతది, ఇంకా కేరళ రాష్ట్రానికి సంబంధించినది కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘ShockGore.com’ వెబ్సైటులో 08 ఆగష్టు 2018 నాడు పబ్లిష్ చేసినట్టు తెలిసింది. వీడియోలో కనిపిస్తున్న ఘటన మెక్సికో దేశంలోని చాహుటీస్ టౌన్లో చోటుచేసుకుందని ఈ వెబ్సైటులో తెలిపారు. ఈ వీడియోని ఇదే వివరణతో మరికొన్ని వెబ్సైట్లు కూడా పబ్లిష్ చేసాయి.
ఈ వివరాల ఆధారంగా వీడియోలోని ఘటనకు సంబంధించిన మరింత సమాచారం కోసం వెతకగా, ఈ ఘటనకు సంబంధించి ‘Diario Extra’ అనే వార్తా సంస్థ 06 ఆగష్టు 2018 నాడు ఆర్టికల్ పబ్లిష్ చేసినట్టు తెలిసింది. ఓక్సాకా నగరం సమీపంలోని చాహుటీస్ టౌన్లో ఈ ఘటన చోటుచేసుకుందని, మెక్సికో పోలీసులు ఈ ఘటనకు సంబంధించి దర్యాప్తు మొదలు పెట్టారని ఈ ఆర్టికల్‌లో రిపోర్ట్ చేసారు. దుండగులు బాధితుడి కాళ్ళు చేతులు నరికేసి జువానిటో కాస్టెల్లానోస్ అనే వ్యక్తిని ఎవరు హత్య చేసారని విచారించినట్టు ఈ ఆర్టికల్‌లో తెలిపారు. ఈ ఘటనకి సంబంధించి పబ్లిష్ చేసిన మరికొన్ని ఆర్టికల్స్ ఇక్కడ, ఇక్కడ చూడవచ్చు. ఈ వివరాల ఆధారంగా సోషల్ మీడియాలో వైరల్ అవుతున్న ఈ వీడియో మెక్సికో దేశంలో చోటుచేసుకున్న ఒక పాత హింస ఘటనకు సంబంధించిందని, ఈ వీడియోకి కేరళ రాష్ట్రానికి ఎటువంటి సంబంధం లేదని ఖచ్చితంగా చెప్పవచ్చు.
చివరగా, మెక్సికో దేశంలో చోటుచేసుకున్న ఒక పాత హింసాత్మక ఘటన వీడియోని కేరళ రాష్ట్రంలో ముస్లింలు హిందువులని దారుణంగా హింసించి చంపుతున్న దృశ్యాలంటూ షేర్ చేస్తున్నారు.

created: December 28, 2021


text:
జగన్ 2014లో వేరే సంధర్బంలో చేసిన వ్యాఖ్యలను ఇతర వీడియోకి డిజిటల్ గా జోడించి షేర్ చేస్తున్నారు - FACTLY
Sai Krishna Muthyanolla
April 8, 2021
తిరుపతిలో ఉండడానికి ఎవ్వరూ ఇష్టపడరు అని ఆంధ్రప్రదేశ్ ముఖ్యమంత్రి వై.ఎస్. జగన్ అంటున్న వీడియో షేర్ చేసిన పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: తిరుపతిలో ఉండడానికి ఎవ్వరూ ఇష్టపడరు అని ఆంధ్రప్రదేశ్ ముఖ్యమంత్రి వై.ఎస్. జగన్ అంటున్న వీడియో.
ఫాక్ట్(నిజం): 2014 ఎన్నికలకి సంబంధించి జగన్ తమ పార్టీ మేనిఫెస్టో విడుదల సందర్బంగా మీడియాతో  మాట్లాడుతూ ఆంధ్రప్రదేశ్ లో మహా నగరాలు ఎలా నిర్మిస్తామో వివరించే సందర్భంలో తిరుపతిపై చేసిన వ్యాఖ్యలను 2019లో ఢిల్లీలో జగన్ ప్రెస్ మీట్ కి సంబంధించిన వీడియోకి డిజిటల్ గా జోడించి షేర్ చేస్తున్నారు. గురించి కావున పోస్టు ద్వారా చెప్పేది తప్పుదోవ పట్టించే విథంగా ఉంది.
పోస్టులోని వీడియో కోసం యూట్యూబ్ లో వెతకగా 2019లో ఆంధ్రప్రదేశ్ ముఖ్యమంత్రి వై.ఎస్. జగన్ ఢిల్లీలో ప్రధానమంత్రిని కలిసిన తరువాత నిర్వహించిన ప్రెస్ మీట్ ని ప్రచురించిన వార్తా కథనాలు మాకు కనిపించాయి. ఈ ప్రెస్ మీట్ ని ప్రచురించిన ఆంధ్రజ్యోతి వీడియో కథనంలో 15.21-15.55  టైమ్‌స్టాంప్ లో జగన్ ముఖ కవళికలు అచ్చం పోస్టులోని వీడియోలో జగన్ ముఖ కవళికలు ఒకే విథంగా ఉండడం గమనించొచ్చు. ఐతే ఆంధ్రజ్యోతి కథనంలో ఆ టైమ్‌స్టాంప్ వద్ద జగన్ తిరుపతి గురించి కాకుండా తన ఢిల్లీ పర్యటనకు గల కారణాలు వివరిస్తుండడం చూడొచ్చు. ఆ ప్రెస్ మీట్ ని ప్రచురించిన ఇతర వార్తా కథనాలు పరిశీలించినప్పుడు కూడా ఇదే విషయం అర్ధమవుతుంది.
జగన్ తిరుపతి గురించి మాట్లాడిన వీడియోల కోసం యూట్యూబ్ లో వెతికే క్రమంలో మాకు 2014 ఎన్నికలకి సంబంధించి జగన్ తమ పార్టీ మేనిఫెస్టో విడుదల సందర్బంగా మీడియాతో మాట్లాడిన వీడియో మాకు కనిపించింది. ఈ వీడియోలో 1:04:20 టైమ్‌స్టాంప్ వద్ద జగన్ ఆంధ్రప్రదేశ్ లో మహా నగరాలు ఎలా నిర్మిస్తామో వివరించే సందర్భంలో తిరుపతి గురించి పోస్టులోని వీడియోలో మనకు వినిపించే వ్యాఖ్యలు చేసాడు. ఈ ప్రెస్ మీట్ కి సంబంధించిన వార్తా కథనం ఇక్కడ చూడొచ్చు. వీటన్నిటి బట్టి, 2014లో ఇతర సందర్భంలో జగన్ తిరుపతి గురించి చేసిన వ్యాఖ్యలని 2019లో ఢిల్లీలో జగన్ నిర్వహించిన ప్రెస్ మీట్ కి సంబంధించిన వీడియోకి డిజిటల్ గా జోడించి ప్రచారం చేస్తున్నారని అర్ధం చేసుకోవచ్చు.
ఈ వీడియో సోషల్ మీడియాలో వైరల్ అయిన నేపథ్యంలో ఆంధ్రప్రదేశ్ ప్రభుత్వానికి సంబంధించిన ఫాక్ట్-చెక్ విభాగం తమ అధికారిక ట్విట్టర్ ఎకౌంటులో పైన తెలిపిన విషయాన్నే తెలుపుతూ ఫాక్ట్-చెక్ కథనాన్ని షేర్ చేసింది.
#FactCheck The video shared by Ex-Minister @DevineniUma has been found to be morphed using different video and audio, 6 years apart in the timeline.
Here's a simplified video for you to understand the malicious intent by the editors. https://t.co/urh0cFTjfD pic.twitter.com/1E7s5suhbz
తిరుపతి పార్లమెంట్ నియోజకవర్గానికి ఉప ఎన్నిక జరుగనున్న నేపథ్యంలో ఇలాంటి తప్పుదోవ పట్టించే వీడియోలు సోషల్ మీడియాలో విస్తృతంగా షేర్ చేస్తున్నారు.
చివరగా, జగన్ 2014లో వేరే సంధర్బంలో చేసిన వ్యాఖ్యలను ఇతర వీడియోకి డిజిటల్ గా జోడించి షేర్ చేస్తున్నారు.


text:
బంగ్లాదేశ్ ఘర్షణల వీడియోని కోల్‌కతా కాళీ మాత గుడి ముందు ముస్లింలు గొడవ చేస్తున్న దృశ్యాలని షేర్ చేస్తున్నారు - FACTLY
Sai Krishna Muthyanolla
October 22, 2021
పరమహంస కొలిచిన ప్రపంచ ప్రసిద్ధ కోల్‌కతా కాళీ మాత గుడిలో పూజలు నిలిపివేసి వెంటనే దేవాలయాన్ని మూసివేయాలని అక్కడి ముస్లింలు గొడవ చేస్తున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఆ వీడియోలో ఎంతవరకు నిజముందో చూద్దాం.
క్లెయిమ్: కోల్‌కతా కాళీ మాత గుడిలో పూజలు నిలిపివేసి వెంటనే దేవాలయాన్ని మూసివేయాలని అక్కడి ముస్లింలు గొడవ చేస్తున్న దృశ్యాలు.
ఫాక్ట్ (నిజం): ఈ వీడియోలో కనిపిస్తున్న ఘటన ఇటీవల బంగ్లాదేశ్‌లోని ఫెని నగరంలో చోటుచేసుకుంది. బంగ్లాదేశ్‌లో హిందూ దేవాలయాలపై జరుగుతున్న దాడులను నిరసిస్తూ హిందువులు ఫెని నగరంలో భారీ నిరసన చేపట్టారు. హిందువులు చేపట్టిన ఈ నిరసనను వ్యతిరేకిస్తూ అక్కడి ముస్లింలు ఇస్లాం నినాదాలు చేస్తూ హిందువులతో గొడవ పడ్డారు. ఈ వీడియోలోని ఘటన కోల్‌కతా కాళీ మాత మందిరం ముందు చోటుచేసుకోలేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన స్పష్టమైన వీడియోని ‘Hobby Travel’ అనే యుట్యూబ్ ఛానల్ 16 అక్టోబర్ 2021 నాడు పోస్ట్ చేసినట్టు తెలిసింది. బంగ్లాదేశ్ ఫెని నగరంలో హిందూవులు ముస్లింలు గొడవ పడుతున్న దృశ్యాలని ఈ వీడియో వివరణలో తెలిపారు. ఈ వీడియోలోని 2:30 నిమిషాల దగ్గర ఒక వ్యక్తి వాయిస్ ఓవర్ ఇస్తూ, ఫెని నగరంలో హిందూ ముస్లింలు గొడవ పడుతున్నారని చెప్పారు.
ఈ వీడియోని ఇదే వివరణతో పలు బంగ్లాదేశ్ మీడియా ఛానల్స్ మరియు యూట్యూబ్ యూసర్లు షేర్ చేసారు. ఆ వీడియోలని ఇక్కడ, ఇక్కడ మరియు ఇక్కడ చూడవచ్చు. ఈ వీడియోలలో కనిపిస్తున్న ఒక హోర్డింగ్ పై ‘BASIC Bank Limited’ (బెంగాలీ భాషలో రాసి ఉన్న అక్షరాలని అనువాదం చేసి చూస్తే తెలిసింది) అని రాసి ఉంది. ‘BASIC Bank Limited’ అనేది బంగ్లాదేశ్‌కు చెందిన బ్యాంక్ సంస్థ. దీన్ని బట్టి, పోస్టులోని వీడియో బంగ్లాదేశ్‌కు సంబంధించిందని చెప్పవచ్చు.
ఫెని నగరంలో చోటుచేసుకున్న ఈ ఘర్షణకు సంబంధించి ‘News Bangla 24,com’ న్యూస్ సంస్థ 18 అక్టోబర్ 2021 నాడు ఆర్టికల్ పబ్లిష్ చేసింది. ఈ ఆర్టికల్‌లో తెలిపిన సమాచారం ప్రకారం, బంగ్లాదేశ్‌లో హిందూ దేవాలయాలపై జరుగుతున్న దాడులను నిరసిస్తూ హిందువులు 16 అక్టోబర్ 2021 ఫెని నగరంలో భారీ నిరసన ర్యాలీ నిర్వహించారు. ఈ ర్యాలీలో పాల్గొన్న హిందువులు, ఫెని నగరంలోని బర జామే మసీదు సమీపంలో ఉన్న సెంట్రల్ కాళీబరి (కాళీ మాత దేవాలయం) ముందు నిరసన చేపట్టారు. ప్రార్ధన ముగించుకొని మసీదు బయటికి వచ్చిన ముస్లింలకు హిందూ నిరసనకారుల మధ్య గొడవ చోటుచేసుకున్నట్టు ఈ ఆర్టికల్‌లో తెలిపారు. ఈ ఘర్షణలో భాగంగా 29 మంది గాయపడినట్టు  ఆర్టికల్‌లో రిపోర్ట్ చేసారు. ఈ ఘర్షణకు సంబంధించి పబ్లిష్ అయిన మరికొన్ని వీడియోలు మరియు ఆర్టికల్స్‌ని ఇక్కడ, ఇక్కడ చూడవచ్చు. ఈ వివరాల ఆధారంగా పోస్టులో షేర్ చేసిన వీడియో బంగ్లాదేశ్ హిందూ-ముస్లిం ఘర్షణలకు సంబంధించిన వీడియో అని ఖచ్చితంగా చెప్పవచ్చు.
చివరగా, బంగ్లాదేశ్ హిందూ-ముస్లిం ఘర్షణలకు సంబంధించిన వీడియోని కోల్‌కతా కాళీ మాత గుడి ముందు ముస్లింలు గొడవ చేస్తున్న దృశ్యాలని షేర్ చేస్తున్నారు.


text:
బైక్ పైన ప్రయాణిస్తున్న వారిపై హార్డింగ్ పడ్డ ఈ ఘటన పాకిస్తాన్ లోని కరాచీలో జరిగింది, చెన్నైలో కాదు - FACTLY
Sai Krishna Muthyanolla
November 27, 2020
వర్షంలో బైక్ పై వెళ్తున్న వారిపై ఒక పెద్ద హోర్డింగు పడ్డ వీడియో ని చూపిస్తూ ఈ ఘటన చెన్నైలోని మరీనా బీచ్ దగ్గర జరిగిందని చేప్తున్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: చెన్నైలోని మరీనా బీచ్ దగ్గర తుఫాను కారణంగా వీస్తున్న గాలులకి ఒక పెద్ద హార్డింగ్ బైక్ పై వెళ్తున్న వారిపై పడింది.
ఫాక్ట్(నిజం): ఈ ఘటన పాకిస్తాన్ లోని కరాచీలో మూడు నెలల క్రితం జరిగింది. దీనికి సంబంధించి చాలా వార్తా కథనాలు మరియు న్యూస్ వీడియోలు అందుబాటులో ఉన్నాయి. ఈ ఘటనకి చెన్నైకి ఎటువంటి సంబంధం లేదు. కావున పోస్టు ద్వారా చెప్పేది తప్పు.
‘billboard falling on commuters’ అనే కీవర్డ్ తో యూట్యూబ్ లో సెర్చ్ చేయగా ఈ ఘటనను రిపోర్ట్ చేసిన మూడు నెలల క్రితం న్యూస్ వీడియోలు దొరికాయి. ఈ న్యూస్ వీడియోల ప్రకారం బైక్ పై ప్రయాణిస్తున్న వారిపై హార్డింగ్ పడ్డ ఈ ఘటన పాకిస్తాన్ లోని కరాచీలో ఆగస్ట్ నెలలో జరిగింది. ఇదే విషయం చేప్తున్న మరొక న్యూస్ వీడియో ఇక్కడ చూడొచ్చు.
ఈ న్యూస్ వీడియోల ఆధారంగా గూగుల్ లో కీవర్డ్ సెర్చ్ చేయగా ఈ ఘటనకి సంబంధించిన వార్తా కథనాలు కనిపించాయి. ఈ కథనాలు కూడా ఈ ఘటన పాకిస్తాన్ లోని కరాచీలో జరిగినట్టు ప్రచురించాయి. ఇదే విషయం చేప్తున్న మరొక వార్తా కథనం ఇక్కడ చూడొచ్చు. వీటన్నిటిని బట్టి ఈ ఘటన చెన్నైలో జరగలేదని కచ్చితంగా చెప్పొచ్చు.
ఇంతకుముందు ఇదే వీడియో వేరే క్లెయిమ్ తో వైరల్ అయినప్పుడు FACTLY దినిని డీబంక్ చేస్తూ ఆగష్టు లో రాసిన ఫాక్ట్-చెక్ స్టొరీని ఇక్కడ చదవొచ్చు.
నివర్ తుఫాను కారణంగా చెన్నైలో కురుస్తున్న వర్షాల నేపధ్యంలో ఇలాంటి తప్పుదోవ పట్టించే వార్తలు సోషల్ మీడియాలో విస్తృతంగా షేర్ చేస్తున్నారు.
చివరగా, బైక్ పైన ప్రయాణిస్తున్న వారిపై హార్డింగ్ పడ్డ ఈ ఘటన పాకిస్తాన్ లోని కరాచీలో జరిగింది, చెన్నైలో కాదు.

created: November 27, 2020


text:
గత సంవత్సరం అహ్మదాబాద్‌లో పక్షులు గుంపులుగా వచ్చిన వీడియోని ఇప్పుడు బెంగుళూరు విమానాశ్రయానికి ఆపాదిస్తూ షేర్ చేస్తున్నారు - FACTLY
Sai Krishna Muthyanolla
August 25, 2021
బెంగళూరు విమానాశ్రయం సమీపంలో పక్షులన్నీ కలిసి ఉప్పెనలా వస్తున్నాయంటూ ప్రముఖ తెలుగు వార్తా సంస్థ ఒక వీడియోని తమ ఫేస్ బుక్ పేజీలో షేర్ చేయగా, ఈ పోస్టుని సోషల్ మీడియా వినియోగదారులు విస్తృతంగా షేర్ చేస్తున్నారు. ఈ కథనం ద్వారా ఆ వీడియోకి సంబంధించిన నిజమేంటో చూద్దాం.
క్లెయిమ్: బెంగళూరు విమానాశ్రయం సమీపంలో పక్షులన్నీ కలిసి ఉప్పెనలా వస్తున్న వీడియో.
ఫాక్ట్ (నిజం): ఈ వీడియోని గత సంవత్సరం ఫిబ్రవరిలో అహ్మదాబాద్‌లోని సబర్మతి రివర్ ఫ్రంట్ దగ్గర ఒక వ్యక్తి చిత్రీకరించి సోషల్ మీడియాలో షేర్ చేసాడు. అలా ఈ వీడియో వైరల్ అయ్యింది. పలు వార్తా సంస్థలు కూడా గతంలో ఈ వీడియోని రిపోర్ట్ చేసాయి. ఈ వీడియోకి బెంగుళూరుకి ఎటువంటి సంబంధంలేదు. కావున పోస్టు ద్వారా చెప్పేది తప్పు.
ఈ వీడియో గత సంవత్సరం అహ్మదాబాద్‌లోని నదీ తీరానా తీసింది. టైమ్స్ అఫ్ ఇండియా ఇదే వీడియోని 13 ఫిబ్రవరి 2020 రోజునే రిపోర్ట్ చేసింది. ఇలా వందల సంఖ్యలో పక్షులు గుంపులుగా తిరగడాన్ని ముర్మురేషన్ అంటారని ఈ కథనంలో పేర్కొనగా, ఈ వీడియో ఏ రోజు చిత్రీకరించారన్న విషయానికి సంబంధించి ఈ కథనంలో ఎటువంటి సమాచారం ఇవ్వలేదు.
సబర్మతి రివర్ ఫ్రంట్ డెవలప్‌మెంట్ కార్పొరేషన్ లిమిటెడ్ తమ అధికారిక ఫేస్ బుక్ పేజీలో ఇదే వీడియోని గత సంవత్సరం ఏప్రిల్‌లోనే షేర్ చేసింది. పైగా సబర్మతి రివర్ ఫ్రంట్ ప్రాంతంలో పక్షులు ఇలా గుంపులుగా రావడమనేది తరచూ జరుగుతుందని వారు ఈ ఫేస్ బుక్ పోస్టులో పేర్కొన్నారు.
ఇదే వీడియోని ఒక ఫేస్ బుక్ వినియోగదారుడు 12 ఫిబ్రవరి 2020 రోజున తన ఫేస్ బుక్ పేజీలో షేర్ చేసాడు, ఐతే వీడియో క్రెడిట్స్‌లో మాత్రం చిరాగ్ తూమర్ అనే పేరుని పేర్కొన్నాడు. దీని ఆధారంగా వెతకగా చిరాగ్ తూమర్ అనే పేరుగల ట్విట్టర్ ఎకౌంటులో కూడా ఇదే వీడియో అప్లోడ్ చేసి ఉంది. BOOM అనే ఫాక్ట్ – చెకింగ్ ఏజెన్సీ చిరాగ్ తూమర్‌ని సంప్రదించగా, ఈ వీడియో నేషనల్ ఇనిస్టిట్యూట్ ఆఫ్ డిజైన్ సమీపంలోని సబర్మతి రివర్ ఫ్రంట్ దగ్గర తానే చిత్రీకరించినట్టు అతను తెలిపాడు. దీన్ని బట్టి ఈ వీడియో పాతదని, ఈ వీడియోకి బెంగుళూరుకి ఎటువంటి సంబంధంలేదని స్పష్టంగా అర్ధమవుతుంది.
చివరగా, గత సంవత్సరం అహ్మదాబాద్‌లో పక్షులు గుంపులుగా వచ్చిన వీడియోని ఇప్పుడు బెంగళూరు విమానాశ్రయానికి ఆపాదిస్తూ షేర్ చేస్తున్నారు.


text:
బీజేపీ ఎంపీ తమ పార్టీ ఎమ్మెల్యే నీ బూటుతో కొడుతున్న పాత వీడియోని ఆమ్ ఆద్మీ పార్టీ నేతలు కొట్టుకుంటున్న దృశ్యాలుగా షేర్ చేస్తున్నారు - FACTLY
Sai Krishna Muthyanolla
July 1, 2021
ఢిల్లీలో జరిగిన ఆమ్ ఆద్మీ పార్టీ సమావేశంలో ఎంపీ సంజయ్ సింగ్ తన పార్టీ ఎమ్మెల్యే నీ బూటుతో కొడుతున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: ఢిల్లీలో జరిగిన ఆమ్ ఆద్మీ పార్టీ సమావేశంలో ఎంపీ సంజయ్ సింగ్ తన పార్టీ ఎమ్మెల్యే నీ బూటుతో కొడుతున్న దృశ్యాలు.
ఫాక్ట్ (నిజం): వీడియోలో కనిపిస్తున్న ఘటన 2019లో ఉత్తరప్రదేశ్ రాష్ట్రంలో జరిగిన బీజేపీ సమావేశంలో జరిగింది. బీజేపీ ఎంపీ శరద్ త్రిపాఠి తన పార్టీ ఎమ్మెల్యే రాకేశ్ సింగ్ తో వాదనకు దిగుతూ కొట్టుకుంటున్న దృశ్యాలని ఈ వీడియో చూపిస్తుంది.  ఉత్తరప్రదేశ్ రాష్ట్రంలో నిర్మిస్తున్న ఒక ప్రాజెక్ట్ పునాది రాయి పై తమ పేర్లు పెట్టుకోవడం కోసం వారు ఈ ఘర్షణకు దిగినట్టు తెలిసింది. ఈ వీడియో ఆమ్ ఆద్మీ పార్టీకి సంబంధించింది కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘NDTV’ న్యూస్ సంస్థ తమ యూట్యూబ్ ఛానెల్లో పబ్లిష్ చేసినట్టు తెలిసింది. 06 మర్చి 2019 నాడు ఉత్తరప్రదేశ్ రాష్ట్రంలో జరిగిన బీజేపీ సమావేశంలో ఈ ఘర్షణ చోటుచేసుకున్నట్టు వీడియో వివరణలో తెలిపారు. సంత్ కబీర్ నగర్ నియోజకవర్గానికి అప్పుడు ప్రాతినిధ్యం వహిస్తున్న బీజేపీ ఎంపీ శరద్ త్రిపాఠి తన పార్టీ ఎమ్మెల్యే రాకేశ్ సింగ్ తో వాదనకు దిగుతూ అతన్ని బూటుతో కొట్టినట్టు ఈ వీడియోలో రిపోర్ట్ చేసారు. ఉత్తరప్రదేశ్ రాష్ట్రంలో నిర్మిస్తున్న ఒక ప్రాజెక్ట్ పునాది రాయి పై తమ పేర్లు పెట్టుకోవడం కోసం వారు ఈ ఘర్షణకి దిగినట్టు తెలిసింది. 2019లో జరిగిన ఈ ఘర్షణకు సంబంధించి పబ్లిష్ అయిన న్యూస్ ఆర్టికల్స్ ని ఇక్కడ, ఇక్కడ మరియు ఇక్కడ చూడవచ్చు.
ఈ వీడియోని జాగ్రత్తగా గమనిస్తే, ఘర్షణకు దిగిన నేతల వెనుక ప్రధానమంత్రి నరేంద్ర మోదీ మరియు ఉత్తరప్రదేశ్ ముఖ్యమంత్రి యోగి ఆదిత్యనాథ్ ఫోటోలు కలిగిన పోస్టర్ ఉన్నట్టు స్పష్టంగా తెలుస్తుంది. దీన్ని  బట్టి, వీడియోలో ఘర్షణకు దిగిన నేతలు బీజేపీకి చెందినవారని, ఆమ్ ఆద్మీ పార్టీకి ఈ వీడియోతో ఎటువంటి సంబంధం లేదని ఖచ్చితంగా చెప్పవచ్చు.
చివరగా, బీజేపీ ఎంపీ తన పార్టీ ఎమ్మెల్యే నీ బూటుతో కొడుతున్న పాత వీడియోని ఆమ్ ఆద్మీ పార్టీ నేతలు కొట్టుకుంటున్న దృశ్యాలుగా షేర్ చేస్తున్నారు.


text:
బ్రెజిల్ పోలీసులు దుండగుడిని అరెస్ట్ చేస్తున్న వీడియోని 'ఇటలీ లాక్ డౌన్' వీడియో గా షేర్ చేస్తున్నారు - FACTLY
Sai Krishna Muthyanolla
March 26, 2020
ఇటలీ లో కొరోనా వైరస్ వ్యాప్తిని అరికట్టడానికి చేసిన ‘లాక్ డౌన్’ లో ఒక వ్యక్తి రోడ్ మీద కనిపించడంతో పోలీసులు అతన్ని కిందపడేసి చేతులకు సంకెళ్లు వేస్తున్నారని క్లెయిమ్ చేస్తూ ఒక వీడియో ఫేస్బుక్ లో ప్రచారం కాబడుతుంది. ఆ పోస్ట్ చేసే క్లెయిమ్ లో ఎంతవరకు నిజం ఉందో చూద్దాం.
ఇటలీలో లాక్ డౌన్ సమయంలో తిరుగుతున్న వ్యక్తి ని అక్కడి పోలీసులు అడ్డుకుంటున్న వీడియో.
ఫాక్ట్ (నిజం): ఆ వీడియో బ్రెజిల్ కి సంబంధించింది, అందులో మార్చ్ 19న, సావో పాలోలో కత్తి పట్టుకుని బెదిరిస్తున్నాడని ఆరోపించబడ్డ ఒక దుండగుడిని  పోలీసులు కిందపడేసి సంకెళ్లు వేస్తున్నారు. ఆ వీడియోకు ఇటలీ కి ఎంటువంటి సంబంధం లేదు. కాబట్టి, పోస్ట్ లో చెప్పింది తప్పు.
ఆ వీడియో స్క్రీన్ షాట్స్ ని రివర్స్ ఇమేజ్ టెక్నిక్ ద్వారా వెతికితే అదే వీడియో BJP నేషనల్ మీడియా ప్యానలిస్ట్ షేర్ చేసిన ట్వీట్ లో కనిపించింది. ఆ ట్వీట్ లో అతను భారత దేశపు పోలీసులు కూడా ఎవరైనా ప్రజలు లాక్ డౌన్ లో బయటకు వస్తే అలానే చేయాలని చెప్పడం చూడవచ్చు.
అయితే కొంతమంది ఆ ట్వీట్ కింద ఆ వీడియో ఇటలీకి  సంబంధించిన వీడియో కాదని, బ్రెజిల్ కి సంబంధించిన వీడియో అని కామెంట్ చేసారు. అంతేకాక,  ఆ కామెంట్స్ లో ఒక యూజర్ ఆ   వీడియోలో ఉన్న సంఘటన కి సంబంధించిన న్యూస్ రిపోర్ట్ ని కూడా పెట్టాడు.
Stop spreading fake news! Italian wears blue uniform anyways.. https://t.co/peMCleIvxX
‘Hoodsite’ వెబ్సైటు లోని కథనం ప్రకారం సావో పాలో (బ్రెజిల్) లోని అవెనిడా డో ఎస్టాడో దగ్గర కొంతమంది జనాలని కత్తితో బెదిరించాడని ఆరోపింపబడ్డ ఒక దుండగుడుని అక్కడ మిలిటరీ పోలీసులు (PM) కిందపడేసి అరెస్ట్ చేసి కేసు రిజిస్టర్ చేసారు. కావున, పోస్ట్ లో షేర్ చేసిన వీడియో కి ఇటలీ కి ఎటువంటి సంబంధం లేదు. అదే విషయాన్ని ‘Globo’ అనే ఒక బ్రెజీలియన్ న్యూస్ ఏజెన్సీ వారి ఆర్టికల్ లో కూడా చూడవచ్చు.
కొరోనా వైరస్ వల్ల ఇటలీ మార్చ్ 9 నుండి ఆంక్షలు విధించి లాక్ డౌన్ లో ఉంది. అయితే, ఇటీవల మార్చ్ 22న, ఇటలీ లో కొరోనావైరస్ ద్వారా మృతి చెందిన వారి సంఖ్య 5000 దాటడం తో ఆ దేశపు ప్రధాన మంత్రి దేశంలో ప్రజలు తిరగడాన్ని నిషేధించారు.
చివరగా, బ్రెజిల్ పోలీసులు కత్తిని పట్టుకుని బెదిరిస్తున్న ఒక వ్యక్తిని అరెస్ట్ చేస్తున్న వీడియో ని ఇటలీ కి సంబంధించిన ‘లాక్ డౌన్’ వీడియో అని తప్పు షేర్ చేస్తున్నారు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
వరద ప్రవాహంలో ఎడ్లబండి కొట్టుకుపోతున్న ఈ ఘటన కర్ణాటక రాష్ట్రంలో జరిగింది, తెలంగాణలో కాదు - FACTLY
Sai Krishna Muthyanolla
October 20, 2020
బంగారు తెలంగాణాలో కొట్టుకుపోతున్న పేదల బతుకులు, అంటూ షేర్ చేస్తున్న ఒక వీడియో సోషల్ మీడియాలో వైరల్ అవుతోంది. వరద ప్రవాహం మీదుగా వెళ్తున్న ఒక ఎడ్లబండి, ఆ ప్రవాహం దాటికి కొట్టుకుపోతున్న దృశ్యాలు ఈ వీడియోలో మనం చూడవచ్చు. దీనితో ఆ బండిని నడిపిస్తున్న ఎద్దులు అలాగే, ఆ బండిలో కూర్చున్న మనుషులు ఈ ప్రవాహంలో కొట్టుకుపోయారు. ఈ ఘటన తెలంగాణలో జరిగిందంటూ చేస్తున్న పోస్టులోని ఈ క్లెయిమ్ ఎంతవరకు నిజమో చూద్దాం.
క్లెయిమ్: తెలంగాణలోని వరద ప్రవాహంలో ఒక ఎడ్లబండి, అందులో కూర్చున్న మనుషులు కొట్టుకుపోతున్న వీడియో.
ఫాక్ట్ (నిజం): పోస్టులో షేర్ చేసిన వీడియోలోని ఆ ఘటన కర్ణాటక రాష్ట్రంలోని రాయచూరు నగర సమీపంలో జరిగింది. వీడియోలోని ఈ ఘటన తెలంగాణ రాష్ట్రానికి సంబంధించింది కాదు. కావున, పోస్టులో చేస్తున్న ఈ క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలని షేర్ చేస్తూ ‘TV9 Kannada’ న్యూస్ ఛానల్ ‘1 అక్టోబర్ 2020’ నాడు యూట్యూబ్ లో పోస్ట్ చేసిన వీడియో దొరికింది. కర్ణాటక రాష్ట్రంలోని రాయచూరు నగర సమీపంలోని ఒక గ్రామంలో వరద ప్రవాహంలో కొట్టుకుపోతున్న ఎడ్లబండి అంటూ ఈ వీడియో వివరణలో తెలిపారు. ఎడ్లబండితో  సహా కొట్టుకుపోతున్న మనుషలని అక్కడే ఉన్న జనాలు కాపాడినట్టు ఈ వీడియోలో పేర్కొన్నారు.ఇదే వీడియోని షేర్ చేస్తూ ‘Public Tv’ వారు కూడా ఈ ఘటన కర్ణాటక లోని రాయచూరు సమీపంలో జరిగిందని తెలుపుతూ యూట్యూబ్ లో పోస్ట్ చేసారు.
ఈ ఘటనకి సంబంధించిన పూర్తి వివరాలు తెలుపుతూ ‘Praja Vani’ న్యూస్ వెబ్ సైట్ ‘1 అక్టోబర్ 2020’పబ్లిష్ చేసిన ఆర్టికల్ ఇక్కడ చూడవచ్చు. ఈ వివారాల ఆధారంగా పోస్టులో షేర్ చేసిన ఈ వీడియో తెలంగాణకి సంబందించినది కాదు అని ఖచ్చితంగా చెప్పవచ్చు.
చివరగా, వరద ప్రవాహంలో ఒక ఎడ్లబండి అందులో కూర్చున్న మనుషులు కొట్టుకుపోతున్న ఈ ఘటన కర్ణాటక రాష్ట్రంలో జరిగింది, తెలంగాణలో కాదు.

created: October 20, 2020


text:
తమిళనాడు ఎడ్ల బండి పోటీలో జరిగిన ప్రమాదం దృశ్యాలని ఆంధ్రప్రదేశ్ మరియు టీడీపీకి ముడిపెడుతున్నారు - FACTLY
Sai Krishna Muthyanolla
May 30, 2022
మహానాడు సభకు తెలుగు దేశం పార్టీ కార్యకర్తలు ఎడ్ల బండ్లలో తరలివస్తుండగా జరిగిన రోడ్డు ప్రమాదం దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఎడ్ల బండి వేగంగా దుసుకొస్తూ ద్విచక్ర వాహనాదారులని ఢీకొట్టిన దృశ్యాలని మనం ఈ వీడియోలో చూడవచ్చు. ఈ వీడియోలో కనిపిస్తున్న ఎడ్లకు పసుపు రంగు పూసినట్టు కనిపిస్తుంది. ఈ దుర్ఘటన జనసేన కార్యక్రమంలో జరిగి ఉంటే ప్రతిపక్ష, పాలక పక్ష పార్టీల అనుకూల మీడియా సంస్థలు డిబేట్ల మీద డిబేట్లు పెట్టేవని ఈ పోస్టులో ఆరోపిస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: తెలుగు దేశం పార్టీ కార్యకర్తలు మహానాడు సభకు ఎడ్ల బండ్లలో తరలివస్తుండగా జరిగిన రోడ్డు ప్రమాదం దృశ్యాలు.
ఫాక్ట్ (నిజం): తమిళనాడు సుందరేసపురం గ్రామంలో ఇటీవల జరిగిన ఎడ్ల బండి  పోటీలలో ఒక ఎడ్ల బండి ద్విచక్ర వాహనాదారులని ఢీకొట్టిన దృశ్యాలని ఈ వీడియో చూపిస్తుంది. ఈ వీడియోకి తెలుగుదేశం పార్టీ ఇటీవల నిర్వహించిన మహానాడు సభకు ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని కొందరు సోషల్ మీడియా యూసర్లు తమ ఫేస్‌బుక్ మరియు యూట్యూబ్ ఛానల్స్‌లో షేర్ చేసినట్టు తెలిసింది. ఆ వీడియోలని ఇక్కడ, ఇక్కడ చూడవచ్చు. తమిళనాడులో జరిగిన ఎడ్ల బండి పోటీలలో ఒక ఎడ్ల బండి ద్విచక్ర వాహనాన్ని ఢీకొట్టిన దృశ్యాలని ఈ సోషల్ మీడియా యూసర్లు వీడియో వివరణలో తెలిపారు. ఈ వీడియోని ‘One Tamil News’ వార్తా సంస్థ తమ ఫేస్‌బుక్ పేజిలో షేర్ చేసింది. 15 మే 2022 నాడు సుందరేసపురం గ్రామంలో జరిగిన ఎడ్ల బండి పోటీలో ఈ దుర్ఘటన చోటుచేసుకున్నట్టు ‘One Tamil News’ తెలిపింది.
ఈ వివరాల ఆధారంగా వీడియోకి సంబంధించిన మరింత సమాచారం కోసం వెతికితే, 15 మే 2022 నాడు సుందరేసపురం గ్రామంలో జరిగిన ఎడ్ల బండి  పోటీల దృశ్యాలని చూపుతున్న పూర్తి వీడియో దొరికింది. ఈ పోటీలో పాల్గొన్న కొన్ని ఎడ్లకు పసుపు రంగు పూసినట్టు స్పష్టంగా కనిపిస్తుంది. ఈ వీడియోలోని 1:50 నిమిషాల దగ్గర వేగంగా పరుగులు తీస్తున్న ఒక ఎడ్ల బండి ద్విచక్ర వాహనాదారులని ఢీకొట్టిన అవే దృశ్యాలని మనం చూడవచ్చు. ఈ వివరాల ఆధారంగా పోస్టులో షేర్ చేసిన వీడియో తమిళనాడులో నిర్వహించిన ఒక ఎద్దుల బండి పోటీకు  సంబంధించిందని, తెలుగు దేశం పార్టీ  మహానాడు కార్యక్రమానికి సంబంధించినది కాదని చెప్పవచ్చు.
చివరగా, తమిళనాడుకు సంబంధించిన వీడియోని టీడీపీ కార్యకర్తలు మహానాడు సభకు ఎడ్ల  బండ్లలో తరలివస్తుండగా జరిగిన ప్రమాదం దృశ్యాలని షేర్ చేస్తున్నారు.


text:
గత సంవత్సరం మెక్సికో వరదల్లో పశువులు కొట్టుకుపోతున్న వీడియోని ప్రస్తుతం తిరుపతి వరదలకు ఆపాదిస్తూ షేర్ చేస్తున్నారు - FACTLY
Sai Krishna Muthyanolla
November 19, 2021
ఇటీవల తిరుపతిలో కురుస్తున్న భారీ వర్షాలకు లోతట్టు ప్రాంతాల్లోని పలు కాలనీలు వరద నీటిలో మునిగిపోయాయి, పలు చోట్ల రోడ్లు, బ్రిడ్జీలు కొట్టుకుపోయాయి. ఈ నేపథ్యంలోనే వరద నీటి ప్రవాహంలో పశువులు కొట్టుకుపోతున్న ఒక వీడియోని తిరుపతిలో వరదలకి పశువులు కట్టుకపోతున్నాయంటూ షేర్ చేసిన పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా ఆ వీడియోకి సంబంధించిన నిజమేంటో చూద్దాం.
క్లెయిమ్: తిరుపతిలో కురుస్తున్న భారీ వర్షాలకు పశువులు కొట్టుకపోతున్న వీడియో.
ఫాక్ట్ (నిజం): ఈ వీడియోలోని దృశ్యాలు జులై 2020లో మెక్సికోలోని నయారిట్ రాష్ట్రంలో సంభవించిన హన్నా తుఫాను దాటికి ఆవులు వరద నీటిలో కొట్టుకుపోయిన ఘటనకు సంబంధించినవి. ఇపుడు తిరుపతిలో కురుస్తున్న వర్షాలకు పలు చోట్ల రోడ్లు, బ్రిడ్జీలు, ఇళ్ళు  కూడా కొట్టుకపోయినప్పటికీ, ఈ వీడియోకి తిరుపతికి ఎటువంటి సంబంధంలేదు. కావున పోస్టు ద్వారా చెప్పేది తప్పు.
ఈ వీడియో యొక్క స్క్రీన్ షాట్స్‌ని రివర్స్ ఇమేజ్ సెర్చ్ చేయగా ఇదే వీడియోని ‘Imagen TV’ అనే మెక్సికన్ వార్తా సంస్థ 28 జులై 2020న ‘Imagen Noticias’ అనే కార్యక్రమంలో రిపోర్ట్ చేసిన కథనం మాకు కనిపించింది. ఈ రిపోర్ట్ ప్రకారం ఇవి నయారిట్ రాష్ట్రంలోని జాకుల్పాన్ నదిలో పశువులు కొట్టుకుపోయిన ఘటనకి సంబంధించిన దృశ్యాలు.
28 జులై 2020న ‘UNO TV’ అనే మరొక న్యూస్ పోర్టల్ మెక్సికోలోని నయారిట్ రాష్ట్రంలో ‘హన్నా తుఫాను’ దాటికి పశువులు కొట్టుకుపోయాయంటూ ఇదే వీడియోని రిపోర్ట్ చేసింది.
ఇదే వీడియోని గతంలో తెలంగాణలోని వికారాబాద్‌కి, మధ్యప్రదేశ్‌కి ఆపాదిస్తూ సోషల్ మీడియాలో షేర్ చేసిన సందర్భాలలో FACTLY ఆ క్లెయిమ్స్ తప్పని చెప్తూ రాసిన కథనాలను ఇక్కడ మరియు ఇక్కడ చూడొచ్చు.
చివరగా, గత సంవత్సరం మెక్సికో వరదల్లో పశువులు కొట్టుకుపోతున్న వీడియోని ప్రస్తుతం తిరుపతి వరదలకు ఆపాదిస్తూ షేర్ చేస్తున్నారు.

created: November 19, 2021


text:
గుజరాత్ లోని స్మశాన వాటిక వీడియోను పెట్టి నాసిక్ (మహారాష్ట్ర) అని తప్పుగా షేర్ చేస్తున్నారు - FACTLY
Sai Krishna Muthyanolla
April 24, 2021
ఒక సోషల్ మీడియా పోస్టులో శవాలతో రద్దీగా ఉన్న స్మశాన వాటిక వీడియో పెట్టి, అది నాసిక్  మహారాష్ట్ర లో పరిస్థితిగా షేర్ చేస్తున్నారు. ఈ కథనం ద్వారా అందులో ఎంత నిజముందో చూదాం.
క్లెయిమ్: శవాలతో రద్దీగా ఉన్న స్మశాన వాటిక వీడియో నాసిక్, మహారాష్ట్ర కు చెందింది.
ఫాక్ట్: పోస్టులో ఉన్న వీడియో సూరత్, గుజరాత్ లోని ఉమ్రా స్మశాన వాటికకు చెందింది. శవాలతో రద్దీగా ఉన్న ఈ స్మశాన వాటికకు నాసిక్, మహారాష్ట్రకు సంబంధం లేదు. కావున, పోస్ట్ ద్వారా చెప్పేది తప్పు.
ఈ వీడియో యొక్క స్క్రీన్ షాట్స్ తీసి రివర్స్ ఇమేజ్ సెర్చ్ చేసినప్పుడు, యూట్యూబ్ లో ఇదే వీడియోని నేషన్ నెక్స్ట్ వారు పోస్ట్ చేసినట్టు తెలుస్తుంది. ఆ వీడియో వివరణలో, ఇది సూరత్ ప్రాంతం లో తీయబడిందని, మృతదేహాలు అలా లైన్ లో ఉండటం కవిడ్ -19 యొక్క తీవ్రతని తెలియజేస్తుందని, అందులో గుజరాతిలో మాట్లాడుతున్న వ్యక్తి ఆసుపత్రి వారు జనాలకు టోకెన్లు ఇస్తున్నారని వివరించారు.
సూరత్ స్మశాన వాటిక అని గూగుల్ లో సెర్చ్ చేసినప్పుడు, ‘గుజరాత్ ఎక్సక్లూసివ్’ ఆర్టికల్ లో దీని గురించి వివరించారు. ఈ వీడియో ఉమ్రా అనే స్మశాన వాటికకు సంబంధించిందని, సూరత్ లో రోజు రోజుకి మరణాల సంఖ్య పెరగటంతో అక్కడ స్మశాన వాటికలు ఇలా రద్దీగా మారాయని వారి ఆర్టికల్ లో వివరించారు.
ఈ వీడియోకు సంబంధించి మరిన్ని న్యూస్ ఆర్టికల్స్ ఇక్కడ మరియు ఇక్కడ చూడొచ్చు.
చివరగా, గుజరాత్ లోని స్మశాన వాటిక వీడియోను పెట్టి నాసిక్ నుంచి అని తప్పుగా షేర్ చేస్తున్నారు.


text:
కాలేజీ ఫ్రెషర్స్ పార్టీకి సంబంధించిన వీడియోని బిపిన్ రావత్ మరణించినందుకు సంబరాలు చేసుకున్నారంటూ షేర్ చేస్తున్నారు - FACTLY
Sai Krishna Muthyanolla
December 17, 2021
ఇటీవల 08 డిసెంబర్ 2021న తమిళనాడులోని కూనూర్ ప్రాంతంలో హెలికాప్టర్ ప్రమాదంలో సిడిఎస్ జనరల్ బిపిన్ రావత్ మరణించిన విషయం తెలిసిందే. ఐతే బిపిన్ రావత్ మరణించినందుకు ఆ రోజు కోయంబత్తూరులోని ఒక కాలేజీ హాస్టల్‌లో ముస్లిం విద్యార్థులు సంతోషంతో డీజే పార్టీ ఏర్పాటు చేసి డాన్స్ చేసారని చెప్తూ దీనికి సంబంధించిన వీడియోని షేర్ చేసిన పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా ఆ వీడియోకి సంబంధించిన నిజమేంటో చూద్దాం.
క్లెయిమ్: జనరల్ బిపిన్ రావత్ మరణించినందుకు కోయంబత్తూరులోని ఒక కాలేజీ హాస్టల్‌లో విద్యార్థులు సంతోషంతో డాన్స్ చేసిన వీడియో.
ఫాక్ట్ (నిజం): వీడియోలో కనిపిస్తున్నది 07 డిసెంబర్ 2021న కునియముత్తూరు, కోయంబత్తూరు ప్రాంతంలోని నెహ్రు కాలేజీ హాస్టల్‌లో విద్యార్థులు ఫ్రెషర్స్ పార్టీ చేసుకుంటున్న దృశ్యాలు. ఈ పార్టీ జనరల్ బిపిన్ రావత్ మరణించిన ఒక రోజు ముందు జరిగిందని, ఈ పార్టీకి బిపిన్ రావత్ మరణానికి ఎటువంటి సంబంధంలేదని కాలేజీ యాజమాన్యం ఒక ప్రకటన జారీ చేసింది. కాలేజీ యాజమాన్యం కంప్లైంట్ ఆధారంగా ఫేక్ న్యూస్ షేర్ చేసిన కేరళకు చెందిన ‘కర్మ న్యూస్’ అనే యూట్యూబ్ ఛానల్‌పై పోలీస్ కేసు కూడా రిజిస్టర్ అయినట్టు చాలా వార్తా సంస్థలు రిపోర్ట్ చేసాయి. కావున పోస్టు ద్వారా చెప్పేది తప్పు.
కేరళకు చెందిన ‘కర్మ న్యూస్’ అనే యూట్యూబ్ ఛానల్ 11 డిసెంబర్ 2021న జనరల్ బిపిన్ రావత్ మరణించినందుకు కోయంబత్తూరులోని కునియముత్తూరు ప్రాంతంలోని ఒక కాలేజీలోని ముస్లిం విద్యార్థులు డీజే పార్టీ ఏర్పాటు చేసి డాన్స్ చేసారని ఆరోపిస్తూ ఇదే వీడియోని రిపోర్ట్ చేసింది. ఈ వీడియో సోషల్ మీడియాలో విస్తృతంగా షేర్ అవుతుంది.
ఐతే ఈ వీడియో వైరల్ అయిన నేపథ్యంలో కునియముత్తూరులోని నెహ్రు కాలేజీ యాజమాన్యం వీడియోకి సంబంధించి వివరణ ఇస్తూ ఒక ప్రకటన విడుదల చేసింది. ఈ వీడియోలోని దృశ్యాలు జనరల్ బిపిన్ రావత్ చనిపోయే ఒక రోజు ముందు, అనగా 07 డిసెంబర్ 2021 రోజున తమ కాలేజీలో జరిగిన ఫ్రెషర్స్ పార్టీకి సంబంధించినవని ప్రకటనలో తెలిపింది. సోషల్ మీడియాతో తమ కాలేజీ మరియు విద్యార్థులకు సంబంధించి తప్పుడు సమాచారం షేర్ చేస్తున్నారని, మా కాలేజీ వ్యవస్థాపకుడు ఒక రిటైర్డ్ మాజీ ఎయిర్ ఫోర్స్ అధికారని, అలాగే, మా కళాశాల ప్రొఫెసర్లు మరియు అధికారులలో 50 శాతానికి పైగా భారతీయ సైన్యం, వైమానిక దళం లేదా నౌకాదళంలో పనిచేసినవారేనని ఈ ప్రకటనలో పేర్కొన్నారు. ఈ ప్రకటనకు సంబంధించిన కాపీని న్యూస్ చెకర్ అనే ఫాక్ట్- చెకింగ్ సంస్థ షేర్ చేసిన కథనం ఇక్కడ చూడొచ్చు.
ఇదే విషయమై కాలేజీ యాజమాన్యం యూట్యూబ్ ఛానల్‌పై పోలీస్ కేసు రిజిస్టర్ చేసినట్టు హిందూ, IANS మొదలైన సంస్థలు (ఇక్కడ, మరియు ఇక్కడ) కథనాలని ప్రచురించాయి.
A Coimbatore-based college has registered a case against a #Kerala-based #YouTube channel for having aired fake news over the death of Chief of Defence Staff General #BipinRawat. pic.twitter.com/s0H88A6SYi
“ఇది పూర్తిగా తప్పుడు వార్త,  జనరల్ మరణాన్ని ఒక వర్గానికి చెందిన విద్యార్థులు సెలబ్రేట్ చేసుకున్నారంటూ అలాంటి వార్తలను ఎవరైనా ఎలా ప్రసారం చేయగలరు. ఇది మతపరమైన పోలరైజేషన్‌కు దారి తీస్తుంది. ఛానల్ ఆఫీస్ బేరర్లపై కఠినమైన చర్యలకు తీసుకుంటాం”, అని కోయంబత్తూరు పోలీసు సీనియర్ అధికారి ఒకరు IANSతో మాట్లాడుతూ అన్నట్టు పలు వార్తా కథనాలు రిపోర్ట్ చేసాయి (ఇక్కడ మరియు ఇక్కడ).
తమిళనాడు పోలీస్ ఈ కేసుకి సంబంధించి విచారణ మొదలుపెట్టి, సదరు యూట్యూబ్ ఛానల్‌కు సంబంధించిన సమాచారాన్ని కేరళ పోలీసులకు అందించిందని, త్వరలోనే తమిళనాడు పోలీస్ కేరళకు బయలుదేరనుందని ఒక వార్తా కథనం రిపోర్ట్ చేసింది. ఈ నేపథ్యంలోనే కేరళ పోలీస్ తమ అధికారిక ట్విట్టర్ ద్వారా సోషల్ మీడియాలో మతపరమైన విద్వేషాలు రేపే వీడియోలు, పోస్టులు షేర్ చేస్తున్నారని, అలా చేసిన వారిపై కఠిన చర్యలు తీసుకోబడతాయని తెలుపుతూ ఒక ప్రకటన జారీ చేసింది.
చివరగా, కాలేజీ ఫ్రెషర్స్ పార్టీకి సంబంధించిన వీడియోని జనరల్ బిపిన్ రావత్ మరణించినందుకు సంబరాలు చేసుకున్నారంటూ షేర్ చేస్తున్నారు.

created: December 17, 2021


text:
హోటల్లో నుండి బయటకు వస్తున్న కాంగ్రెస్ నేతల వీడియోను బార్ నుంచి బయటకు వస్తున్నట్టు ప్రచారం చేస్తున్నారు - FACTLY
Sai Krishna Muthyanolla
September 23, 2022
రాహుల్ గాంధీ చేపట్టిన ‘భారత్ జోడో యాత్ర’లో భాగంగా కేరళలో పర్యటిస్తున్న సందర్భంలో రాహుల్ గాంధీ  తదితరులు కేరళలోని ఒక బార్‌లో మద్యం సేవించి బయటకు వస్తున్న దృశ్యాలు అని చెప్తూ ఒక వీడియో సోషల్ మీడియాలో బాగా ప్రచారంలో ఉంది. ఇందులో ఎంత నిజం ఉందో ఇప్పుడు చూద్దాం.
క్లెయిమ్: కేరళలోని ఒక బార్‌లో మద్యం సేవించి బయటకు వస్తున్న రాహుల్ గాంధీ మరియు ఇతర కాంగ్రెస్ నాయకుల దృశ్యాలు.
ఫాక్ట్: ఈ వీడియోలో కాంగ్రెస్ నేతలు బయటకు వస్తున్నది కేరళలో కొల్లాం జిల్లాలోని ఓచిరా పట్టణంలో ఉన్న “మలబార్” హోటల్ నుండి. భారత్ జోడో యాత్ర లో భాగంగా సెప్టెంబర్ 17న ఈ పట్టణానికి వచ్చిన రాహుల్ గాంధీ మరియు ఇతర కాంగ్రెస్  నేతలు ఆ రోజు ఉదయం ఈ హోటల్లో టిఫిన్ చేశారు. ఆ సమయంలో హోటల్లో ఎటువంటి మద్యం సరఫరా చేయలేదు అని హోటల్ ఓనర్ అన్సర్ మలబార్ తెలిపారు. కావున, ఈ పోస్టు తప్పుదోవ పట్టించే విధంగా ఉంది.
ముందుగా, మలయాళం భాషలో వెతకగా, ‘అను అశోక్’ అనే ఫేస్బుక్ యూసర్ ఇదే వీడియోను పోస్టు చేస్తూ “ఇది ఓచిరా లో ఉన్న ఆన్సర్ అమీన్ మలబార్ టి షాప్. ఇది బార్ కాదు” అని వివరించారు.
ఇక దొరికిన సమాచారంతో, మేము ఈ విషయం గురించి వెతకగా, ఈ హోటల్‌కు సంబంధించిన వివిధ ఫొటోలు లభించాయి.
వైరల్ అవుతున్న వీడియోలో ఉన్న దృశ్యాలను ఈ ఫొటోలతో పోల్చితే, రెండూ ఒకే ప్రదేశాన్ని చూపిస్తున్నాయని నిర్ధారించవచ్చు.
ఈ హోటల్ గురించి వివిధ వెబ్సైట్లలో వెతకగా, ఎక్కడా కూడా ఇది బార్ అని లేదు. సంబంధిత వెబ్‌సైటులను ఇక్కడ, ఇక్కడ మరియు ఇక్కడ చూడవచ్చు. ఈ హోటల్ కొల్లాం జిల్లాలోని ఓచిరా ప్రాంతం లో ఉంది. భారత్ జోడో యాత్రలో భాగంగా రాహుల్ గాంధీ మరియు ఇతర కాంగ్రెస్ నేతలు,  సెప్టెంబర్ 17న ఉదయం ఓచిరాలో ఉన్న మలబార్ హోటల్ కు వెళ్లారు. దీనికి సంబంధించిన వీడియోను కాంగ్రెస్ పార్టీ అధికారిక ట్విటర్ అకౌంటులో అదే రోజు లైవ్ స్ట్రీమ్ లో 1:17:00 దగ్గర చూడవచ్చు.
ఇతర కాంగ్రెస్ నాయకులు కూడా ఇదే హోటల్ దగ్గర తీసిన వీడియోలు, ఫోటోలను ఇక్కడ, ఇక్కడ మరియు ఇక్కడ చూడవచ్చు.
మేము మలబార్ హోటల్ ఓనర్ అయిన ఆన్సర్ మలబార్ తో మాట్లాడగా, “రాహుల్ గాంధీ తదితరులు మా హోటల్ కు 17 సెప్టెంబర్ ఉదయం టిఫిన్ చేయడానికి వచ్చారు. మా హోటల్ లో ఎటువంటి మద్యం సరఫరా చేయము. ఆరోజు కూడా చేయలేదు. బయట వందల మంది కార్యకర్తలు మరియు పోలీసులు ఉన్నప్పుడు అలా మద్యం సేవించడం సాధ్యం కాదు. రాహుల్ గాంధీ కేవలం కాఫీ, కేకు, ఆమ్లెట్ మాత్రమే తీసుకున్నారు. మిగతా నాయకులు పరోట, అప్పం, టీ వంటివి తీసుకున్నారు” అని అన్నారు. హోటల్ ఓనర్ మాకు పంపిన CCTV వీడియో ను ఇక్కడ చూడవచ్చు .
ఇదే విషయాన్ని కాంగ్రెస్ పార్టీకి చెందిన నాయకులు తప్పుడు ప్రచారంగా ఖండించారు. ఇటువంటి ప్రచారం చేసిన వారి పైన కేరళ కాంగ్రెస్ నాయకులు పోలీసులకు ఫిర్యాదు కూడా చేసారు. అయితే, అక్కడ ఉన్న నాయకులు బయట మద్యం సేవించారా లేదా అన్న విషయం ధృవీకరించలేము.
As promised, here is the criminal complaint filed by my colleague @VTBALRAM against Rishi Bagree for spreading fake news with malicious intent. झूठ फैलाओगे, तो क़ानूनी कार्रवाही से नहीं बच पाओगे। pic.twitter.com/d52ZkobdZT
చివరిగా, హోటల్లో నుండి బయటకు వస్తున్న గాంధీ మరియు ఇతర కాంగ్రెస్ నాయకుల వీడియోను బార్ నుండి బయటకి వస్తున్నారు అని తప్పుడు ప్రచారం చేస్తున్నారు.

created: September 23, 2022


text:
2018లో లండన్‌లో జరిగిన కాంగ్రెస్ మీటింగ్‌కి సంబంధించిన వీడియోని కాంగ్రెస్ – తాలిబన్ల మధ్య చర్చలంటూ షేర్ చేస్తున్నారు - FACTLY
Sai Krishna Muthyanolla
August 20, 2021
అఫ్గానిస్తాన్‌ని తాలిబన్ కైవసం చేసుకున్న నేపథ్యంలో లండన్‌లో రాహుల్ గాంధీ మొదలైన కాంగ్రెస్ నాయకులు తాలిబన్‌తో చర్చలు జరిపారని చెప్తూ కొందరు సిక్కులు భారత దేశానికి వ్యతిరేకంగా నినాదాలు చేస్తున్న వీడియోని షేర్ చేసిన పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: లండన్‌లో రాహుల్ గాంధీ మొదలైన కాంగ్రెస్ నాయకులు తాలిబన్‌తో చర్చలు జరిపిన వీడియో.
ఫాక్ట్ (నిజం): పోస్ట్ లో  షేర్ చేసిన వీడియో 2018లో లండన్‌లోని రుయిస్లిప్‌లో ప్రవాస భారతీయులతో కాంగ్రెస్ పార్టీ ఏర్పాటు చేసిన ఒక సమావేశంలో నలుగురు ఖలిస్తాని మద్దతుదారులు ప్రవేశించి భారత్‌కి వ్యతిరేకంగా నినాదాలు చేసిన ఘటనకి సంబంధించింది. ఈ వీడియోకి అఫ్గానిస్తాన్‌కి లేదా తాలిబన్‌కి ఎటువంటి సంబంధంలేదు. పైగా రాహుల్ గాంధీ లేదా మరే ఇతర కాంగ్రెస్ నాయకులు లండన్‌లో కాని ఇతర ప్రాంతంలో కాని తాలిబన్‌తో చర్చలకు కలిసినట్టు ఎటువంటి సమాచారం లేదు. కావున పోస్టు ద్వారా చెప్పేది తప్పు.
ఈ వీడియోకి సంబంధించి మరింత సమాచారం కోసం గూగుల్‌లో కీవర్డ్ సెర్చ్ చేయగా ఇదే వీడియోని 2018లో రిపోర్ట్ చేసిన పలు వార్తా కథనం మాకు దొరికాయి. ఈ కథనాల ప్రకారం 2018లో లండన్‌లోని రుయిస్లిప్‌లో ప్రవాస భారతీయులతో కాంగ్రెస్ పార్టీ ఏర్పాటు చేసిన ఒక సమావేశంలో నలుగురు ఖలిస్తాని మద్దతుదారులు ప్రవేశించి భారత్‌కి వ్యతిరేకంగా నినాదాలు చేయగా పోలీసులు వారిని అక్కడి నుండి పంపించేసారు. పోస్టులోని వీడియో ఈ ఘటనకి సంబంధించిందే. ఐతే ఈ మీటింగ్‌లో రాహుల్ గాంధీ ప్రసంగించాల్సి ఉండగా, రాహుల్ గాంధీ మీటింగ్‌కి రాకముందే ఈ ఘటన చోటుచేసుకుంది.
అంతకు ముందు రాహుల్ గాంధీ 1984 సిక్కు అల్లర్లలో కాంగ్రెస్ పాత్రపై చేసిన వ్యాఖ్యలకు వ్యతిరేకంగా ఇలా నిరసన తెలిపినట్టు టైమ్స్ ఆఫ్ ఇండియా రిపోర్ట్ చేసింది. ఈ వీడియోని రిపోర్ట్ చేసిన మరొకొన్ని వార్తా కథనాలు ఇక్కడ మరియు ఇక్కడ చూడొచ్చు. ఈ కథనాల ప్రకారం ఈ వైరల్ వీడియో 2018లో జరిగిన ఘటనకి సంబంధించిందని, ఈ వీడియోకి అఫ్గానిస్తాన్‌కి లేదా తాలిబన్‌కి ఎటువంటి సంబంధంలేదని స్పష్టంగా అర్ధమవుతుంది.
పైగా రాహుల్ గాంధీ లేదా మరే ఇతర కాంగ్రెస్ నాయకులుగాని లండన్‌లో లేదా మరే ఇతర ప్రాంతంలో తాలిబన్లను కలిసినట్టు ఎటువంటి సమాచారం లేదు. ఒకవేళ నిజంగానే ఇలా జరిగి ఉంటే, వార్తా సంస్థలు ఈ విషయాన్ని ప్రచురించేవి, అటువంటి రిపోర్ట్స్ కూడా ఏమీ లేవు.
చివరగా, 2018లో లండన్ లో జరిగిన కాంగ్రెస్ మీటింగ్ కి సంబంధించిన వీడియోని కాంగ్రెస్ – తాలిబన్ల మధ్య చర్చలంటూ షేర్ చేస్తున్నారు.


text:
రాయ్‌పుర్ కోవిడ్ మృతదేహాలకు సంబంధించిన వీడియోని గుంటూరు, మహారాష్ట్రకి ఆపాదిస్తూ షేర్ చేస్తున్నారు - FACTLY
Sai Krishna Muthyanolla
April 19, 2021
దేశంలో కరోనా కేసుల సంఖ్య విపరీతంగా పెరుగుతున్న నేపథ్యంలో ఒక హాస్పిటల్ లో పెద్ద సంఖ్యలో మృతదేహాలు ఉన్న వీడియోను షేర్ చేస్తూ, ఈ వీడియో గుంటూరు GGH హాస్పిటల్ కి సంబంధించిందని చెప్తున్న పోస్టు ఒకటి సోషల్ మీడియా షేర్ అవుతోంది. అలాగే ఇదే వీడియోని మహారాష్ట్రకి సంబంధించిందని ఇంకొన్ని సోషల్ మీడియా పోస్టులు షేర్ అవుతున్నాయి. ఐతే ఈ కథనం ద్వారా ఈ పోస్టులలో ఎంత వరకు నిజముందో చూద్దాం.
క్లెయిమ్: మహారాష్ట్ర మరియు గుంటూరు GGH హాస్పిటల్ లో పెద్ద సంఖ్యలో మృతదేహాలు ఉన్న వీడియో.
ఫాక్ట్ (నిజం): ఈ వీడియోలో కనిపిస్తున్నది ఛత్తీస్‌గఢ్ రాజధాని రాయ్‌పుర్‌లోని అంబేద్కర్ ప్రభుత్వ హాస్పిటల్ మార్చురీలోని మృతదేహాలు. ఈ వీడియో రాయ్‌పుర్‌లోని అంబేద్కర్ ప్రభుత్వ హాస్పిటల్ కి సంబంధించిందని తెలుపుతూ పలు వార్తా సంస్థలు కూడా ప్రచురించాయి. ఈ వీడియోకి మహారాష్ట్ర లేదా గుంటూరుకి ఎటువంటి సంబంధం లేదు. కావున పోస్టు ద్వారా చెప్పేది తప్పు.
పోస్టులోని వీడియో యొక్క స్క్రీన్ షాట్స్ ని రివర్స్ ఇమేజ్ సెర్చ్ చేయగా ఈ పోస్టులోని వీడియోని మరియు వీడియో స్క్రీన్ షాట్స్ లోని ఫోటోలను ఏప్రిల్ 2021లో ప్రచురించిన కొన్ని వార్తా కథనాలు మాకు కనిపించాయి. NDTV, టైమ్స్ అఫ్ ఇండియా మొదలైన వార్తా సంస్థల కథనాల ప్రకారం ఈ వీడియోలో చూపిస్తున్నది ఛత్తీస్‌గఢ్ రాజధాని రాయ్‌పుర్‌లోని అంబేద్కర్ ప్రభుత్వ హాస్పిటల్ మార్చురీలోని మృతదేహాలు.
ఇదే వీడియోని రాయ్‌పుర్‌లోని అంబేద్కర్ ప్రభుత్వ హాస్పిటల్ మార్చురీలోని మృతదేహాలు అని తెలుపుతున్న మరొక కథనం ఇక్కడ చూడొచ్చు. రాయ్‌పుర్‌లోని అంబేద్కర్ ప్రభుత్వ హాస్పిటల్ లోని మృతదేహాలకు సంబంధించి ANI కొన్ని ఫోటోలు షేర్ చేస్తూ చేసిన ట్వీట్ ఇక్కడ చూడొచ్చు.ఇండియా టుడే, రిపబ్లిక్ వరల్డ్ కూడా అంబేద్కర్ హాస్పిటల్ లో పేరుకుపోయిన మృతదేహాలకు సంబంధించి కథనాలు ప్రచురించింది. వీటన్నిటి ఆధారంగా పోస్టులోని వీడియో మహరాష్ట్రలోని హాస్పిటల్ దో లేక గుంటూరు GGH హాస్పిటల్ కి సంబంధించిదో కాదని కచ్చితంగా చెప్పొచ్చు.
దేశంలో కోవిడ్ కేసులు మరియు మరణాలు రోజురోజుకి పెరుగుతున్న నేపథ్యంలో ఇలాంటి తప్పుదోవ పట్టించే పోస్టులు సోషల్ మీడియాలో విస్తృతంగా షేర్ చేస్తున్నారు.
చివరగా, రాయ్‌పుర్ కోవిడ్ మృతదేహాలకు సంబంధించిన వీడియోని గుంటూరు మరియు మహారాష్ట్రకి ఆపాదిస్తూ షేర్ చేస్తున్నారు.